url: =Hauhna nacih banghiam? :: ZOMI DAILY\nposted on 26 December 2018 at 11:56 am Lomkholna: Ihmut&Hauhna, News\nNang a’ding aa na deih hauhna (hauhna na cihdan lian) mah hih laibu in hong gen ding hi. Hauhna cihpen mipawlkhat a’dingin sumtampi neihna hi thei hi. Midang khat a’dingin kumpi nasem milian, sumbawlsiam mi, cidamna ahizongin a tuamtuam hi thei hi. Bangbang na ci zong in a hoih vive a hihi. Tua na deih hauhna banglian na sungah nungta sak in. Hih laibu in tua na deihte na ngah theih nadingin hong hilh toto ding hi.\nHauhna na cihpen makai hoih khat, gamthu ah makai, company ah makai, sumbawl na tuamtuam te ah makai zongh hi thei hi. Hihbang ngimna te ahizongin hih laibu in a taktak na suahsak nading hong panpih thei ding hi. Na theihding khat ah lungngulh cih ciangbek tawh na lawhcing zo kei ding hi. Deih cih ciangbek tawh na kalsuan leh koi mah hong tunpih lo ding hi.\nHauhna kei ii muhdan tawm ki kum khawm ni. Hauhna kei muh dan\nKhatvei ka lawmpa Edel te kiangah ka va hawh hi. Ka lawmpa inn pen a neumahmah hangin vanzat hoihte vive tawh kidim sak hi. A hoihpen vanzat te vive a hihi. Sum leiba neilo in a innkuan nuntak nading khom kicing mahmah hi. Na semkawl in pension a lak ciangin zongh a nuntak nading uh lungkham ding omlo hi. A inn sunguh aa a zatnate man pen a tawmpen $12,000 nuai hilo ding hi.\nTuabangin ka kiho laitak un a zi in ‘Ih khuasungah a haupen dingin ka kingaihsun uh hi. Sum vaiah lung himawhna omlo bek hilo in ka innkuansung mahmah uh zongh ki it in nuam kasa mahmah uh hi’ ci in kipak tak in hong gen hi. Hih inn kuante bang na hihnai kei leh zongh lunghimawh kei in. Hih laibu na simna hangin na nuntakna hong ki lamdanglai ding hi.\nHauhna na cih sungpan na lamet penpen bang a hihiam? Bank ah sumtampi neih ding, inn hoih te sungah teng zo ding, duh bangbang ne ding, utna gam peuhpeuh ah pai zo ding, mi dangte in thupi hongsa in hong eng ding cihte pen hauhna na cihte sungah kihel kha ding hi.\nHihte khempeuh pen sumtawh a kilei thei hiaa hiteng bek tawh na lung a kim leh pilna tawh hauhna thu a thei nai lo na hihi. Hauhna ii deihna leh hauhna a khiatna taktak pen lungdamna a hihi. Lungdam nadingin a ki hau nuam a hihi. Lungdamna in hauhna khempeuh, zawhna khempeuh ahihi. Gualzawhna leh hauhna i deihna pen ih lungsimkha a lungkim nadingin a kisem a hihi. Tua ih deih gualzawhna hangin hauhna a ngah ding i hihi.\nKa gennop na a kitel zawkna dingin tawm hong genbeh nuam lai ingh. New England ah mihau mahmah khat om hi. Sumzatna ah a demzo ding omlo ding hi. Deih khempeuh a ciin na lo (farm) lian mahmah zongh nei hi. Tua mihau pa in a lo ah kumsim in naupangte sam in anlim pen, singgah lim pen te tawh vak in puanhoih pen te pia in a ut bangbangin kimawl sak in lungdamsak hi.\nNi tak ciangin tua naupangte ngaihsun in, naupangte lungdamnate ngaihsun in a lung nuam mahmah hi. Tuabang gamtatna in a lungdam sak aa tuabang hunlaitakpen a hauhpen hun in ciamteh hi. Lungdamna le lungnopna hong pialo sumlepai leh neihlelam te hauhna kici theilo hi.\nNa bekbek sem in kimawl hun, suahtak hun a omkei leh a mawkna ahihmahbangin sum tawh a kileithei nate bekbek nei in lungdamna i ngahkei leh a mawkna mah a hihi. Na sem vetlo in nisim in om khongden lecin zonglah na ciimtak pah veve ding hi. Tawlgakhna pen nasepna tawh kihel sak lecin tawlngakh nuam nasa ding hi. Tua mahbangin nasep hun sungah tawlngakh hun koih lecin nasep nuam nasa ding hi. Lungnopna ding zongin vakkhiat den na in lungnopna hong pia thei taktak tuanlo hi. Ki mawlhun omlo nasep a lungngulh huailoh mahtawh kibanglel hi. Tua mahbangin na nasep laitak in laisim hunding nei in. Midangte tawh ki ho hithiat hun ding ngaihsun in. Tuabanglo tawh lungdamna na muhding haksa hi. Tuabangin lungdam nading na zon leh sumtawh a kileithei lo hauhna a ngah na hihi.\nNa hauhna tawh bangsem ding na hi hiam?\nMi khempeuh hong dawnna kibang kim theilo hi. Set lam khutsiamna a neikhat ka dotleh ‘ka nasep khawl in, ka inn zuakin, bangmah sem nawnlo in ka ut na gamtuamtuam ah ka vak kawikawi ding hi’ ci in hong dawng hi. A taktak in hi mipa hau in a ut bang a sem zongin lungdamna taktak mulo dingin ka um hi. Hunkhat lai in company boss pa khat zongh tuabangmah in gamta hi. Hun tawmvei khit ciangin khualzin ciimtak lua mahmah in a khua mah ah hong ciah kik lel hi. Inn thak khat a lei kik khitciangin nasep khat zong kik veve hi.\nOffice Manager khat in hauleng ‘hih company lei in kei a’ ka suaksak ding hi’ hong ci leuleu hi. A taktak in tua mipa in tua company a lei zongin manager bek mah a sem ding hilel hi. Ahizongin company neipa hileh boss dan a semthei pan dingin ki ngaihsun hi. Na sepna sungah ut banglian in boss a sem thei kua mah omlo hi. Company nei te in zongh boss mah na neilai aa tua te pen vanlei te (customers) a hihi. Company van a zangh mite a lungkim sak ding kisam lai veve hi. Company nei pa hihna sangin company sungah a lian pen (manager) hihpen a nopzawkna tampi a omlam a theilo mitampi om hi.\nHau le cin bang sem ding na hiam ci in nupi khat ka dong leuleu hi. Hongdawnna hoih kasa hi. ‘A deih bangbang uh a neilo lawm leh meltheih tampi ka nei hi. Tua tengkhempeuh a deih bangbang huhin ka lungdam sak nuam hi. Puan sai ah pai pih in puan hoihnono te ka leipih nuam hi.\nA leiba teng lohsak in na sephoih a septheih nadingin ka panpih nuam hi’ ci in hong dawng hi. Hong dawnna tengpen a ma a’ding himasa lo in midangte a’ding vive a hihna ka thei hi. A maitang mahmah zongh hau leh a dik dingin kilawm kasa mahmah hi. A taktak in cileng tua nupi nu in lungdamna piakhia leng lungdamna mah ki ngahkik cih a thei mi a hihi.\nKhangno khat kiangah tua dotna mah ki dong leuleu hi. ‘A masa pen in kapa in a deih mahmah a leizawhloh mawtaw ka leisak masa nuam hi. Tua ciangin anhuanbuk sung aa ding leh inn sung vanzat hoih tuamtuam ka lei ding hi. Tua hileh ka nu nasep tawllo tuam ding hi. Kei ka hihleh electronic tawh kisai college lianpi khat ah sang ka kah nuam lai hi’ ci in dawngkik hi. Hauhna a pia thei hileng a kipia nuampah hi lel lo hiam? Hauhna thu a theilo te in a hihleh zingsang in ka duh bangbang ne den in sun in ka utut na ah pai pai nuam ingh. Leiba neilo in ka lawmteng tawh suntawh zantawh ka ki khawlkhawm nuam hi ci uh hi.\nBanghang in hau nuam?\nHih laibu a pat pan a tawpna dong na sim khitma in hauhna a ngahthei mi na hihlam na ki thei ding hi. Na utbanglian in na piangthei hi. Sumlepai, inn, vanzat tuamtuam a hizongin pumpi leh kha a’dingin a kibangin hauhna sungah na khangto thei ding hi. Vangneihna, ma kaih siamna, lawm hauhna cihte zongh na ngah ding hi. Tu in tua nadeihbanglian in hau lecin nalung hong damsak taktak dinghiam cih hoihtak in ngaihsun in.\nHauhna pen lungsim ngaihsutna dandan aa piang hi cih na phawk kha hiam? Napoleon Hill in a laibu ‘Think and Grow Rich’ sungah ‘na lungsim in a ngaihsutzawh nakleh na lungsim in na ngah nadingin semthei hi’ ci hi. Na lungsimmit tawh sumhau pa leh deih bangbang a nei pa in nanglenang ki mu in. Tuabangin na lungsim mittawh kimu in na lungsim sungah na up taktak leh, sanggam! A lampi tungah a kalsuanta na hihi.\nNa lungsim mittawh hoihtak in na kimuhtheih aa tuabangin na upleh W. Clement Stone bangmah in $100 pan in $100,000,000 dongin a khangto thei na hihi. W. Clement Stone zongh bangmah neilopan hongkipan hiaa a lawhcing mahmah mi hong suak hi. Napoleon Hill tawh Think and Grow Rich laibu hong at khawm uh hi. Tua laibu sungah thusim khat at aa tua pen ‘na lungsim in mu in a up zahzah ciang na ngahthei hi’ cih a hihi.\nNa ihmut khawmin hauhna sungah\nIh mailam thu ding khempeuh- i hau aa i zawngzongin a piangbangbang i sungtawng pan in a kibawl hiaa a diakdiak in i ihmutlaitak in sunglam nasepna thahat penpen hi.\nLaibu hoihtampi ki nei khin aa a hizongin tuate in mihinglungsim sungah a kician lim (picture) hongpia zo taktak lo thei hi. Nate tungah Lungsim om cih thei in. A gualzo dingin na ki ngaihsut leh na gualzo pah ding hi. Hihpen thuman a hihi. A hizongin hihthu na tel mahmah ding kisam lai hi.\nNupi khat hongpai in hih lungsim thu hong dongh hi. Gualzawhna i ngahma in a gualzo bangin ki ngaihsun ding cih thu hongdongh hi. A gualzo bangaa ki ngaihsut ding pen haksa mahmah hi.\nIh ngaihsutna i kepcing dingleh a taktak aa hongpian dong lungsim kepcing dingpen a haksa mahmah thu hi ci in hong gen hi. Ih ngeina upna sungah a thak upna khat koihding a haksa mah a hihi. Mitampi in hibang nasep pen keitawh kituak kei ci in gualzawhna taktak a ngahma in khawlkik zel uh hi.\nA gualzo mi in na ki ngaihsut phot limlim nakleh na sunglam pan in na hauhna ding, na gualzawhna ding hong ki hilh ding hi. Thudang bangmah ngaihsun nawnkei in. Tua na piannop bang lungsim ngaihsutna kemcing in. A taktak in na piansaknop thu ngaihsun in. Ihmut kawmsa aa hauding cihpen ciamnuihna tawh kibang hi. A hizongin sunglam nasepna pen ihmut hunlaitak in thupi mahmah hi. Tua pen ngeinakip khat a hihi.\nI gensa mahbangin mihingte in ngaihsut theihna nam (2) a kinei ahihi. Pualam pilna in ih ngaihsutna, lungngelna te leh i muh nate thu a ngaihsut laitak in ih sunglam pilna in ih pumpi sungah a kisam tuamtuam: huihdikna, sisan te leh sivui sazangte a pilna tawh na uk hi.Tua ahihmanin sunglampilna in a pualam aa i tuahkhak te tawh nasem khawmlo cih honglak hi. Pualam pilna in na khat peuhpeuh a hanciam mahmah laitakin subconcious mind (sunglam pilna) a dang munkhatah thudangkhat tawh na buai thei hi.\nNa khatpeuhpeuh nasep dingciangin ‘sem kei leng hoihzaw ding hi ve aw’ ci in na ngaihsut hun om thei hi. Pai nading khat na neihciangin zongh khat veivei ‘pai naikei zaw leng’ ci in na ngaihsut hun om thei hi. Tuabang ngaisutna te koipan hongpai cih na thei hiam? Huih lak, nguahlak pan in hongpai in na lungsim sungah hong tung hilo hi.\nNa sungtawng pan in hong phulkhia a hihi. A hoihlo lam, a thadah huailam bekbek hong om leh na sunglammi tuabang a deih huailo thu te tawh anvak na hih man a hihi. A hoihlam, a deih huailam in nasunglam mi an vak lecin a hoih ngaihsutna bekbek hong piangsak ding hi.\nLungdam maitai lo in zingtho mi leh thanemna tawh zingsang a kipan mi pen a khial mahmah mi a hihi. Tuabangte khempeuh hong kipat khiatna pen mihingte ii sungtawng pan a hihi. Nitak na ihmut ma aa na ngaihsut bangin zing a tho na hihi.\nNitak na lup ciangin ‘tuni pen a kaamsia hi hing, zingciang a ban zom ding cileng ol kei si in teh maw’ cihbang ngaihsutna te tawh na ihmu kha thei hi. Tua ngaihsutna te in zing na thawh ciangin hong thanem sak, hong thadah sak hi. Ahizongin ‘zingciang tuni aa kasep khempeuh zo siangding, zing ciangpen tuni sang nuamzaw ding hi, zingthobaih in nalianpi ka semding hi’ cih ngaihsutna te tawh na ihmut leh zingsang ciangin lawpna leh tawldamna tawh lupna tungpan na thokhia thei ding hi. Na ihmut laitak in nalianpi a sem khat om cih na thei hiam?\nIhmut a nop theih nading\nIhmut kawmsa aa sumbawlna thu i ki kuplaitakin lungnuamtak leh tawldamtak aa i ihmut theih nading thu i genloh phamawh hi. Mi pawlkhat te a lupkhit phet in ihmusuk pah hi. Ahizongin a sawtlo in khuaphawk kik pah uhaa ihmu kik pah thei nawnlo uh hi. Nai khat nai nih sungbang ihmu thei nawnlo a hihmanin ihmut ciimtheilo uh hi.\nMihingte sunglampilna in ihmut laitak (pualam pilna a tawlgak laitak) in na sem hi i cihmahbangin tua sunglampilna in na hong septheih nadingin i ihmut hithiat theihding kisam hi. Zan tawntung nuamtak in ihmut theihding kisam hi. Zan aa nuamtak i ihmut theihna ding ki kum masa ding hi hang.\nIhmut theihlohna pen ihmut hun a hoihlohman zongh hi thei hi. Lupna tungah ihmut theihlohna pen a tamzaw pumpi sung nate hang hiloin lungsim sung ngaihsutnate hang hizaw thei hi. Ahizongin lupna tungah na ihmut theih mahmah keileh siavuante kiangah kilak masa in. Na pumtung nate hangin a ihmu theilo na hihleh siavuante in hong bawl thei ding uh hi. Tuabang aa nuamtak in ihmut theihna manpha mahmah hi.\nLungsim leh ihmut theihna a kizopna thu tampi i gennawn kei ding hi. Ihmu a cih bang hiaa ihmutna tawh tawldamna koibangin kingah cihte theih huai mahmah hi. A masa in ihmut theihlohna te tawm ki kum masa ding hi hang.\nLunghihmawhna. Ihmutnuam i ngahtheih nadingin hong khaktan ih gal masa penpen in lunghihmawhna a hihi. Sumlepai vai in i lunghimawh khathei hi. Ih cidamna, inn kuansung vai, i nasepna vai tuamtuam te hangin ki lunghimawh thei hi.\nGal le sa thu te hangin zongh ki lunghimawh thei hi. Mi khat peuhpeuh tawh na kiho, kizopna te hangin zan ciangin na lunghimawh thei hi. Tuabang lunghimawhna tuamtuam te hangin ihmutnuam ki ngahthei nawnlo hi. Lunghihmawhna khat i neihkhit nakleh a dang thu tuamtuam, thu neunono te hangin lunghihmawhna ki ngah baih mahmah hi.\nLunghihmawhna in bangmah phattuamna hong piakloh lam theitel in. Hong ihmusak lo, hong lungkhamsak in na thuakzawhna zongh hong guk sak hi. Lunghihmawhna a tamzawpen ‘zuau’ a hihi. Ahizongin tua na lunghihmawhna te a taktak hongsuak kik thei lai hi. A beisa hunah na lunghihmawhna tuamtuam te ngaihsun kik inla na lunghihmawhna bangin hong piang takpi bangzah om hiam cih sim kik in.\nLunghihmawh ding hilo hi. Tua ih haksatna te pen i mailam khantohna dingin kahleihoihte hi zaw hi. Ih haksatna te i phisian theih nading hizaw hi. Tunitak mahmah (zan na lupdingsim) in ngaihsut hoih tawh ihmut sawm in. ‘Tuzan ka ihmut laitak in ka sunglam pilna tawh ka haksatna khempeuh ii a hang ka thei dingaa zingsang ka thawhciangin ka sep ka bawl ding khempeuh a theisa in ka thoto ding hi. Lungkham nading bangmah omnawnlo aa ka haksatna teng tuzan in a zo ding ka hihi’ ci in lum in.\nNa lunghihmawh ciangin na lungsim sungah na deihloh thuteng a koih na hihi. Na lungsim mittawh na deihte mulo in na deihloh teng na muhpen lunghihmawhna a hihi. Tua ahihmanin zan na ihmut ding ciangin na utdan, na nisim nuntakna sungah na piannop dante hoihtak in en in. Na hihna bangin ki en lo in na deihte en in. Na ihmut madongin na sunglam ah na deihdan kidimsak lecin zan sungtawntung na sunglammi in tua tawh kituak in na hongsem ding hi.\nNasep tawh buailuat na: Sun thapai nasep teng na lupna tung tunpih kei in. Mi pawlkhat in a sepsa teng uh ngaihsunsun uh aa mailamah a hoihzaw a sep ding ngaihsun ngeilo uh hi. Bangsem leng hoihding cih ngaihsun lo in ‘tua bangin ka sep khakloh’ ci in ngaihsunsun zaw uh hi. A beisa hun aa tengtawh a ihmut theihloh khitciangin mailam ah a sepnop loh teng ngaihsun beh lai uh hi. Tua bangteng in ihmut theihlohna piangsak hi.\nTuabang dan na tuahkhak leh nikhat sungaa nasep teng hun (minute) tawmno sung ngaihsun kik pak in. Na sepna sungah nalung hong nuamlo sak khat na theihleh zingciang a hihkeileh mailam ah bangcih ding cih ngaihsun in. Tua thu na sunglam dong hong tung ding aa thu hoih tampi hong hilh ding hi. Nuamtak in na ihmut theihna in zingsang ciangin thadim sa in hongtho kik sak dingaa a nuam mahmah ni khat a zangthei dingin lawpna hongpia ding hi.\nHazatna: Hih hazatna pen i theihloh kal aa hong susia mahmah hoihlohna khat a hihi. Hong ihmu theilo sak bek hiloin ih ma hong khak hi. Tuabang lungsim hoihlo tawh i ihmutna pen kaamsiatna a hihi. Lupna tungah ki heisuk ki heito in midang khat in a lungdamna leh a nopna a guk sak bangin ki ngaihsun uh hi. Mi dangte hamphatna te i zakciangin ki lunghimawh thei hi. Midangte in mawtaw hong neihciang, inn thak hong neihciang, na sephoih hong ngahciang na ihmut theih kei leh tua pen hazatna a hihi.\nHih hazatna lungsim hong piankhiatna pen ei ma angsung ding bek khual tentanna leh ei leh ei ki muangamlohna hang a hihi. Ihmut nuamtak in na ihmut theih ciangin mi tawh kidemna lungsim hong kiam ding hi. Nang le nang na kimuang dingaa mi dangte zongh na muanggam ding hi.\nMi dangte na muangam na tungtawn in nang zongh mihoih na suak zaw ding hi. Haza cihpen tua na hazat mi bangin a ngahzolo dingin ki um na hihman a hihi. (Kumpi te in khutdawh gente ii summuhna haza ngeilo ding uh hi.) Hihlaibu in tua midangte neihsangin a hoihzaw, a tamzaw na neihtheih nading lampi hong lak ding hi.\nMawhkisakna: Mawh kisakna cihpen mikhat in gamthukham ahizongin a hoihlo nakhat a sepmanin mawhkisa cih zongh hipah lo hi. I hihna khatpeuhpeuh ah lungsim nuammawh in ki om thei hi. Lungsim kisuanna ki nei thei kha mawkmawk hi. A beisa, a piangkhinsa thute in hong lungnuamlosak hi. A beisa hun aa na sepkhak khempeuh te a’ding nangmah le nangmah na mawhna kimai sak in.\nNa sepkhialh, na paukhialhnate kimaisak in. Mailam ah tuabang hoihlohna te na sepkhak nawnloh nadingin kidawm in. Nitak na lupciangin lungsim suakta tak in lum in. Ki maisak inla lungnuam in. Na mailam ding bek lungngai zaw in.\nThadahna: Thadahna hangin ihmut theihlohna namnih hong piangthei hi. A thadah manin a suplawhsa hunhoih te lungngai kikkik hi. Mailam ah hongpai laiding nasep tuamtuam te a thadah manin a mulo bangin om hi. Tua te hangin ihmut ding a kilawmzah val in hong ihmu leuleu hi. Ihmut loh ding hun in nuamtak in ihmu thei aa ihmut hun ding ciangin ihmulo in om thei hi. Nasep ding lungngulh zolo ahihmanin tuabangin a om a hihi.\nPumpi tungnate thadah cihbang om ngeilo hi. Thadahna khempeuh lungsim thadahna a hihi. Na khat peuhpeuh i sepnoplohna pen i lunglutloh man zongh a hihi. Cimtakhuai i sa mahmah hi. Tua ahihmanin na sepnop, na lunglut mahmah khat theihsawm photphot in. A beisa hunte sangin a hoihzaw in sepding lungngai in. A thadahthei mikhat na hihleh nanglenang kamciam kipia in. Mailam ah na nakpi in kasem ding aa kasep peuhpeuh ahoihpen leh a deihhuaipen dingin lunglut takin ka sem ding hi ci in.\nMuhdahna: Ihmutna leh ihmut theihlohna thu i genlaitak in a thupi mahmah thukhat om hi. Muhdahna leh lungkimlohna a nei mite pen lungsim siangtho in mitawh a kilemthei mite zahin ihmut nuam theingeilo uh hi. Muhdahna tawh lupna tung a zuante a ihmu thei uhzongin tawldam hithiat thei tuanlo uh hi.\nMuhdahna cihpen pumpi sungleh lungsim sungah gu tawh kibang hi. Muhdahna ii hongpiak siatnate thei lecin kuamah na mudah ngam nawnkei ding hi. Muhdahna in midangte tungah siatna tungsak lo hi. Mi a muhdah mi in a mah tungah siatna a bawl hi lel hi. Tua a hihleh muhdahna in zan in khua hong phawksak hiam? Mi khat na muhdah ciangin tua in hong ihmusak theilo mah a hihi. Tuabang muhdahna ding thu hong om ciangin lasa in ki lungsim nuamsak phot aa tua khitciangin lupna tung zot pan ding a hihi. Tua in nuamtak hong ihmusak thei bekhilo in zingsang ciangin i muhdah mi tungah i hehna ding tampi kiamsak hi.\nMailamthuding tampi gelkholhna: Hih thu in zongh ihmut theilohna hong piangsak thei hi. Mailamthu ding a lung gel kholkhol mite in ihmut hun ding teng thungaihsuthun dingin zangthei uh hi. A hoihmahmah tawh a kibanhangin hunsawt ciangin pumpi in zolo a hihmanin a ngelsa bangin sempah thei tuanlo uh hi.\nIh mailamthu ding i ngel laitak in banghangin ih sunglam pilna zanglo in koih mawkmawk ding i hi hiam? Hibang ngaihsutna tawh nitak tawlga in. ‘Ka ihmutlaitak in ka sunglam pan in a beisa hun ah ka tuahkhaksa pilna te hong hilh ding hi. Tua thutampi te tawh ka mailam ding hoihtak in ka ngelkhol thei ding hi. Ka muhlai ding a lianzaw gualzawhna te hangin ka lung a dam mahmah hi.’\nNa mailam thu ding na ut leh nadeih zahzah in a kicianzaw, a kitel zaw in na bawl thei hi. A kician mahmah ngimna na neihleh na ihmut ding ciangin na sungtawng dong a tung dingin pulak in.\n‘Ka ihmut laitak in ka sunglam pilna in a hoihzaw ka sepding nate hong hilh bek hiloin ka sep taktak ciangin zongh a kisam bangin pilna tawh hong hilhding hi’ ci in.\nNathak ngaihsutna: Na thak ngaihsutna pen a hoih a hihi. Design khat bawlding, lai hoih khat at ding, tangthu khat phuak tawm ding, ahizongin tampi om hi. Tuabang nathak te lupkuan ciangin ngaihsun in lungngel leng tampi kingah thei hi. A hizongin ihmutna hong sum sak hi.\nNathak i ngaihsut ding ciangin lungkim tak in ihmu in sunglam pilna zatding kisam zawlai hi. Kei mahmah in zongh ka laiat te a tamzaw zingsang vive aa ka at ahihi. ‘Ka ihmut kal in ka sunglampilna in newspaper a ding, article ding ahizong in thuhoih tampi ka khuakbu sungah hong theisak ding hi. Zingsang ciangin huntomno sungin a hoihpen in ka at khia theiding hi’ ka ki ci zel hi. Zingsang laiat ka ki pat ding ciangin bangthu at ding cih ka thei kei hi. A hizongin hun tawmno khit ciangin ka at ding laimai dim mah lai ka ngah veve hi.\nSihding launa: A tawpna leh mihingte lau mahmah theih khat pen sihna a hihi. Ih ci a dam phatloh ciangin sihding ki lau thei hi. Tuabang ahihkeileh zongh vanlengtung, mawtawtung, meilengtung ahizongin lam ii pailaitak nangawn in accident khat peuhpeuh i tuahkhak ding kilau thei hi. Zankhua hong mial ciangin khat nguak omding a lau zongh ki om hi.\nNuntakna it ding hiaa sihna pen lauding hilo hi. Sihding launa in sihna dingmah piangsak thei hi. Natna khat peuhpeuh i ngahciangin bangcileng damthei lai cih sangin natna ii a lauhuaina teng peuh ki ngaihsunsun zaw thei hi. A taktak in kum 125 a nungta ding bangin i ki ngaihsut ding a hihi. Tu laitak in kum bangzah bangzah na pha khinzongin na mailam kum ding tammahmah lai hi cih lungngai in.\nMipawlkhat pen a ihmu theilo dingin kithawi khol uh hi. Lupna tung a tunma un ‘lupding thadah si e, ka ihmutpah theihloh dinglam ka theihsa hi ven’ ci in thumkhol uh hi. Tuabang gamtatna tawh na sunglam ah ihmut theihloh nadingin thu a pia na hita hi. Na thupiak mahbangin a ihmutheilo na hipah hi.\nLupna tung na tun limlim ciangin tawldamtak in a tawlnga dingin ki ngaihsun pah in. Nuam hithiat tak in ihmu in thathak a ngah dingin kilamen in.\nCoffee dawnna pen ki ihmu theilo hi a ci mitampi om ahizongin hipah samlo hi. Coffee i dawnzawh nai nih a cinkhitciangin coffee ii nasepna beita hi kici hi. Nitak nai 6 in coffee na dawnleh nitak nai 8 khitpen tua coffee in nasungah nasem nawnlo hi. A hizongin mipawlkhat te coffee a dawnciangin zanthapai ihmuthei nawnlo uh hi. Coffee in hong ihmutheilo sak dinghi cih a lungsimsungah ngaihsun khin a hihman a hihi. Hih ihmut theihlohna pen lungsim sungpan hizaw aa i dawn niangtui leh coffee tuamtuam hang hilo zaw hi.\nNuamtak na ihmut theihna ding in: Nalupna tungah a pualam mei hong lut lohna ding in bawl in. A siangtholo, a etlawmlo na mun ah lupna koih kei in. Ihmut theihloh ding zah in a gamlum hong om thei hi. Tua bangciangin na ngaihsutna laih in. Lamkim lampam pan in gamlumna tuamtuam om thei hi.\nTuabang gamlumna te nazak ciangin heh ding leh lungkimloh dingin ngaihsun lo zaw in a za nuammahmah dan in hoihtak ngai lecin a sawtlo in na ihmu baihzaw ding hi. Ka khangno lai in nikhat nai 24 sung anngawina setpi ngeiah a lum ka hihi. A tawpna ah tua setpi ngingtawh ka kilawmta aa setpi nging hoih kasa mai hi. Tua pankipan setpi nging hangin ihmut theihloh hun ka nei kei hi. Nging kei leh hong khanglo sak zawlai hi.\nIhmut theihna dingin a kizangthei mahmah leh ka theihna ciangah a hoihpen khat konggen ding hi. Khialvetlo in ihmulian ding cihna hilo aa ka tuahkhak leh ka theihna khempeuhsungpan in a hoihpenpen a hihi.\n1. Na lupna tungah suaktatak, tawldamtak (omdan, tutdan- lupna neulua, cihbang tuamtuamte omlo) in om masa in. Na silh puanzate hamlua, a gimnam lianlua cihbang ahizongin suahtak lohna omsak kei in.\n2. Na sunglamtha nakhat sawl in. ‘Tuin nuamtak in a\nihmuding ka hita hi. Ka theihna leh kasepna khempeuh tawlga in ka sunglampilna in na hongsem ding hita hi. Ka ihmutlaitak in ka theihnop thu leh pilna hong ki gen ding hi. Kei kahihleh ihmutnuam leh manghoihsungah a lutding ka hita hi. Ka mangsungah ka muhlim te leh sepna te theithei in zingsangciangin a gualzo dingin a lungdamsa in ka thoto ding hi’ ci in.\nNuamtak in na ihmut laitak in na sunglampilna in na haksatna tuamtuamte tungah na hongsem hi. Pilna leh theihna lianpi tawh na hong sepsak hi. Na ngaihsutna sungah hong hilh hi. Hihpen naupang ki khemna tawh kibang nasa thei mah ding hi. A taktak in mihing lungsim in thunih ngaihsutkhat in ngaihsun thei ngeilo hi. Thuhoih leh na deih khat hoihtak in na ngaihsut theihnak leh lungkhamna leh lunghihmawhna hongpia ngaihsutna dang khempeuh a beisiangloh a phamawh hipah hi.\nNa sungtawng ah thukhat na koih nakleh a hun a cin ciangin dawnkikna na ngah limlim ding hi. Ihmut theihlohna na neihleh lung himawh kei in. Nitak khuamial sungah na muh lim tuamtuamte hoihtak lungluttak in en lecin a sawtlo in mang na manpah lel ding hi. Hihlaibu honghilh bangin mitampi in noptuamna ngah uh hi. Nang le nang mahmah in nitak nuamtak na ihmut hithiat theihna ding hanciam in. Ihmut laitak a thupi mahmah nakhat kisem den a hihman a hihi.\nHaksatna tuamtuam na nei phialzongin na sunglam hatna in sepzawhloh neilo aa na theihnop khempeuh hong hilh thei hi. Na lungngulhna khempeuh a takpi hong suah nadingin hong panpih thei hi. Leiba tampi na neizongin na sunglam vangliatna in na suahtak nading hong zonsak thei hi. Leitungah na vangliatna na zat zahzah a gualzo ding na hilel hi. Mawtaw tawh kibang hi. A hatna ding accelerator sik semsem lecin nawhtai semsem ding cih tawh kibang hi. Ih Mutna leh Hauhna\nPrevious: Kipawl siamlohna koilaipan khangsaksak kha ihihiam?\nNext: Mihing’ maban ah Pasian


timestamp: atn

url: =Sengam ah naupangno khat ipsung ah hencip in abawlsia nupi nihte palik te’n zonsan :: ZOMI DAILY\nposted on 20 April 2017 at 1:15 pm Lomkholna: China, News, Sawltak, World\nChina ah naupangno khat ipsung ah guangin agong hencip sawnsawn in aki gawtbawl laitak Video akizaihkha khat Online Social Media tuamtuam ah ki thehthang hi. Tua Viral Video sungah naupangno agawtbawl pen api leh Aunty ci a, tuate pen Chinese Police te’n akansan laitak uh cih Daily Mail pan kiza hi.\nHih Viral Video pen April 14 ni in Southern China ah aki Record hiding in ki ummawh a, naupangno pen ipkang sungah akikoih khitciangin kihencip hi. Tuakhit ciangin apualam panin api in akhetawh suigawp in, a Aunty in zepgawp cihi.\nHih naupangno ii anu leh apa tepen khuadang ah nasem in om uh ahih manin, api leh Aunty in akem uh kici hi. Naupangno ii agamtat hoihlo om ahih manin, athu hilhna in hihbangin abawl uh ci uhhi.\nVideo Clip pen Weibo Site tungtawn in aki thehthangkhia hi a, apatpan atawpdong Second 23 sawt hi. Ipkang sungah gulkhawng, gankhing khawng akikoihdan in naupangno koih in agawtbawl uh ahihi.\nVideo sungah naupangno pen ipsung ah aki koihkhit ciangin nupi khatin akhe tawh suiphei hi. Beijing News te genkhiatna ah hihpen Guangdong Provice sung aom Liangjiang City sungah thupiang hiding ci uhhi.\nTua akhe tawh asui pen naupangno ii api hiding in ki ummawh a, naupangno kiangah nidangciang in tuabang in gamta ken, thubang in ci’n Senpau tawh genkhia kici hi.\nNaupangno pen numeino hileh kilawm a, kap cihtak in kapgawp in, leilak sualtung ah ipsung ah akikoihsa in kikhukgawp hi.\nVideo Clip adang khatah naupangno ii Aunty in ciangkhat tawh zepgawp kici hi. Tuakhit ciangin ipsung panin ki paikhia sakpan hi.\nVideo etnopleh: Little girl cries as she is stuffed in sack by own nan and aunt\nHoihtak in na gamtat keileh nakhe hong sattan sakding hi’ng ci’n a Aunty in lauthawng sakgawp cisawnsawn hi.\nSengam ah nulehpa tampi te’n atate uh tuabang in inn ah nusia in khuadang ah na sepsan uhhi. Tuabang in “left-behind children” acihte uhpen akemte’n bawlsia hamtangzaw uhhi.\nHih Viral Video sungah asuakkha api leh Aunty tezong “Hongjiang Farm” kici Fruit Farm ah asepkawm un naupangno akem uh kici a, tua Video zong Fruit Farm sungmah ah aki Record hiding kici hi.\nNaupangno ii agamtat hoihlo te thuhilhna in hihbangin abawl uh kici a, ahi zongin bang gamta khialhiam cihpen kigenlo hi. Chinese Police te’n athu akician in akansan laitak cih kiza hi. ZD Sawltak #zomidaily\nPrevious: Tulaitak Korea Actors lakpan sumlut tam angah penpen mi 10 te\nNext: Vanleng tungah mitupnading akibawl “Knuckle-duster” puakha in kiman


url: =Zomi ong kitheihna leh Tedim District ngahlohna khitciang – 2 ~ Pau Khat Suan :: ZOMI DAILY\nposted on 8 June 2012 at 1:07 am Lomkholna: Article, Paukhatsuan, Politics\nZomi ong kitheihna leh Tedim District ngahlohna khitciang – 2\nZomi ong kitheihna leh Tedim District ngahlohna khitciang – 1 ah i gen mahbang in tu laitak i dinmun tungtawn (or ) siksan in i sepding pawlkhat kei mimal ngaihsutna ong sung nuam ing.\nI siksan ding thupi ah “Tedim in District i siauh hang ngahlo hihang”.\nA masa in nungdeuh a Zogam Chief Minister Hung Ngai ong zinna thu leh Tedim, tonzang, Cikha mipite’ dawnna i ngaihsut ciang, Zogam a om eimite gam leh nam vai ah iki thutuahna ong musak ahih man in mailam ah thulian khatpeuh vaihawm ding sawm lehang ong lungmuangsak hi. Makaite’ a-ding in mipite makaih thanop huai kasa hi. Ka lungdam a tha ongguan kasa hi.\nZogam Chief Minister Hung Ngai in “a kisap leh ka nasep ka tawp ding hi”..acih pen ken hici bang in ka ngaihsun hi. ” Ka nasep khiallo hi’ng, Mantak nasem kahi hi. Khial kisa le’ng tawp ding hi’ng”…acihna in ka ngaihsun hi. Ei’ lam pan zong i lungkimlohna a lak ihi pan a i-deih ngah nailo ihih man in lawhcing nailo hihang. I lawhcin’ mateng maban sepding omlai ahi hi.Mipi in i kal masa zota hihang.\nTun aban bangci sep ding? bangci bang in ma pang le-hang i ma tun zo ding i hiam? Makaite’ hun ding hita hi ci-in ka ngaihsun hi. Hihmun ah Biakna Siate, Kipawlna tuamtuam makaite leh Party tuamtuam makaite pen Grass Root level makai bang in ki ngaihsun a, tu lian laitak a i kumpi ( Kawlgam/ Zogam kumpi ) in ong ciapteh sak, mipi in kumpi tawh kizopna a i tangmi ding a iteel i MPte masuan in nasem ding hihang.\nKhatna ah Zogam kumpi pen USDP hi cih phawk ni. A masa in Zogam ah MP ( State Parliament Mmber ) 24 om hi. Tuate:\n1) Galkap 6\n2) USDP 7\n3) CPP 5\n4) CNP 5\n5) ENDP 1\nagawm 24 ahi hi. Galkap leh USDP kipawl MP 13 pha a, a lang ( 12 ) sang tamzaw ahih man in Zogam kumpi sem uh hi. Hih 13 lak ah 2 lakhia le hang 11 bek pha ding ahih man in kumpi semthei nawnlo ding hi.\nTedim leh Tonzang gam pan MP ( State parliament ah ) 4 i nei hi. A vekpi un mipi in i tangmi ding a iteel, mipi’ ading a kumpi tawh kizopna a semding a i teel tangmite ahi uh hi.\n1) Pu Nang Za Pum – Tedim (1) (USDP)\n2) Pu Zam Cin Pau(or) Pu Zozam – Tedim (2) (CNP)\n3) Pu Cin Lian Pau – Tonzang (1) (USDP)\n4) Pu Hau Khen Kham – Tonzang (2) (USDP)\nTedim district ngahloh man a mipi’ lungkimloh na hang tawh a nasep a khawl ding pen CM Hung Ngai hi dihdih lo a, i tangmi teng ding ahi hi. A masa in mipi’ tang a ding mipi voice ahih man un mipi’ deihna message kumpi tung ah a puak ding, a convey ding uh ahi hi.\nHih i tangmi teng in mipi ong thusim taktak leh a panmun uh pan a tawpngam ding uh ahi hi. Tua ciang bek in mipi’ tangmi taktak hithei pan ding uh hi. Mipite leh i makaite i ki zahtak tuah ding, i pankhop ding ahi hi. Hihmun ah mipite, party vai tawh hi nawnlo in, i tangmite tawh kiptak leh khotak a i din’ khop ding thupi mahmah hi. Amau mipi itna, zahtakna leh khualna tawh a panmun uh pan ong tawp ngam ding uh a thupi mah bang in, mipi in zong kam bek tawh hilo in, i hihna taktak tawh i pahtawi ding thupi mahmah ding hi.\nHih i tangmi teng ong tawp ngam giap uh hi leh, Zogam kumpi ah USDP leh Galkap kigawm 11 bek ong pha pah ding a, Zogam kumpi a pukzo ding ahi hi. Party dangte zong 13 ( alang sang a a tamzaw ) apha om tuanlo ahih man in Zogam ah manlang tak a kiteelna a omkik loh phamawh pah ding hi. Zogam kumpi nakpi tak kilok ding hi. By Election ong omkik ciang, hih a tawp MPte mah party thak khat peuhpeuh mintawh i dinsak kik ding leh a mimal mahmah a i teel kikngiat ding hipah hi. Hih hun ciang Party tuamtuamte ki phamawh luamluam sese loding hihang. Amauteng mah party khat tawh i teel cing kik tak ciang, ei’ deihna ong ngaihsutpih ding party khat peuhpeuh tawh kipawl a Zogam kumpi bawlding ong hiding hi.\nHihbang hun ciang, mipi tawh kibang in Pyithuh Hlutdaw leh Amyotha Hlutdaw a i tangmite in zong ong pankhop uh kul ding hi. Zogam kumpi lok in Zogam (1/14 of the whole Union) ah USDP in kumpi mun khahsuah ding uh ahih man in Kawlgam kumpi dong kilok ding hi. Tuahun laitak in a tung a i gen Pyithuh Hlutdaw leh Amyotha Hlutdaw a i tangmite mipi tawh ong pangkhawm ding uh a, ( a kisap leh ong tawp ding uh hi ) tua in Kawlgam kumpi dong nakpi tak ong lok ding ahi hi.\nTua hun tak ciang nui hiuhiau a District mawkmawk zong hilo, self administered district ( Autonomous District ) thu gen hiathiat ding hihang. Tua huzap in ei Tedim, Tonzang, Cikha bek hilo in, Zogam bup hamphatna hong tun, hong guan ding ahi hi.\nHih i gen pen kumpi phuk nopna, suksiat nopna hilo a, e’n hamphatna a kilawm bang a i ngah nading a nainganyii ah i panlak dan ding ngaihsutna a gen ihi hi. Hici bang in gambup lok ding hang a, a gah min teng a limci teng singkhia giahgiah ding hi hang.\nTuahun tak ciang mipi’ tha, mipi ki thutuahna tawh i Zogam hong paallun ding ahi hi.\nPrevious: Midang te Dr te in agam leh alei uh puah, ei Dr te bang a ci phadeuh hiam? ~ CS Dal\nNext: Zeisu dingmaw, Jesu ding?


url: =Highway to USA: Zomi te leh America kizopna ~ Dr. Pum Khan Pau :: ZOMI DAILY\nHighway to USA: Zomi te leh America kizopna ~ Dr. Pum Khan Pau\nposted on 5 July 2015 at 10:06 pm Lomkholna: Article, Pumkhanpau\nNipini sun khat kei guak in Sydney khuapi-a om Hillsong Church in Easter Sunday a zatna YouTube panin ka en hi. Tua kikhopna ah Hillsong President Pastor Brian Houston in thugen hi. Aman ‘Easter Sunday in piakkhiatna etsakna hi’, ci-in lim gen mahmah hi. Nuamsa-in tha ka ngah mahmah hi. Tua khit ciangin Yangon khuapi-a om Galilee Church panin phatna leh biakna a zatna uh ka en hi. Tua biakpiakna ka et bek zong nuam kasa hi. Tua bangin hun ka zat sungin ka lungsim sungah a kisai khollopi khat hong suak khat om a, tua pen Highway ahi hi.\nHighway cih pen Mangpau hi-a, lampi genna hi; tangpi in a zat lam lianpi min ahi hi. Highway in state sunga khuapi khat leh khat zomtuah hi. Hoihtaka kibawl lam lianpi ahih manin mihing khualzinna, kikawmna leh van nawnna manlang sak hi. Highway lampi ah mawtaw leh lampi siatna hang ahih kei buang leh traffic hanga khawlna cih bang peuhmah a om lohna ding deihna tawh a kibawl ahi hi. Tua ahih manin Highway pen khuapi sung lampi dangte in a nawngkaisak lohna dingin lampi dang tawh a kituahna mun ah a nuai/tungah kipaisak se hi.\nAmerica ah Highway pen khuapi sungah kizang mahmah hi. Khuapi sung lampi dangte ah traffic hanga khawlna a tam manin minute 30 paina pen Highway tawn le’ng traffic jam omlo ahih manin minute 10 zong kipailo hi. Mataw hatna (speed) pen khuasung lampi dangte sangin Highway ah tamzaw hi. Highway in nuntak gamtatna manlangsak hi; kizopna zang sak hi; hun tawm bek sungin mun gamlapi kitung hi. Highway cih ka ngaihsut kawmkawmin Zomite leh America kizopna ka lungsimah hong suak hi.\nUnited States of America pen a tomin US ahih kei leh America I ci ziau hi. Nidangin America koi ah om hiam cih a kidot ciangin leinuai kikawk suk hi. Pasian hehpihna tawh tuhunin Zomite America gam a tung tampitak omta-in, a teng zong om, a hawh, a kileh den zong omta hi hang. Leinuai I cihna mun pen mi tampitak in nuntak khuasakna munin kineita hi. Midangte mah bangin Zomite in zong America gam thupi kisa hi.\nLeitung bup Zomi lasiam kidemna a kici Global Zomi Idol bang tulaitakin America ah kizang ahih manin Zomite in hih gam pen thupisa hihang cih kilang hi. Tuni dongin America pen mi tampite adingin I pai nopna, I ten nopna leh I muh nopna gam, gamnuam-a I ngaihsut khat hilai hi. Nidangin America pai ding pen Zomite ngaihsutna ah manga zong matloh cihte pawl hi-a, ahizongin tuhunin mitampi in Yangon leh Tulsa, New Delhi leh New York khawng kileh ziauziauta hi.\nHun kikhela, nuntakna kilamdang hi. Kikawmna lam khantohna khangin tua in Zomite zong hong ban ahih manin tuni-in America tun ding pen, mi khempeuh adingin a pianzawh nailoh hangin, nidang tawh tehin thu haksapi hinawnlo hi. America zin leng hotel khawngah tun sangin Zomite kiangah kitung theita hi. America gamsunga state khempeuh phialah Zomite omlohna om nawnlo phial hita hi. Zomite leh America gam kizopna khauhpai mahmahta ahih manin Highway to America cih thulu zangin kizopna thu tawmkhat I kikum ding hi.\nAmerica gamah Zomite tun dan nam thum\nAmerica gamah Zomite tun dan nam thumin kikhen thei hi. Zomite leh America gam kizopna pen kum 1899 in Arthur E. Carson-te nupa in American Baptist Chin Mission min tawh Chin Hills ah hong tun panin kipan hi. Kum 60 val ABM nasepna paito suak ahih manin tua hangin Chin Hills Zomite lakah Christian biakna kingah hi. Tua biakna hangin mi pawlkhat in hamphatna ngahin America dong tung thei hi. Missionary-te vaihawmsakna hang tawh kum 1950 pawlin Sia S. T. Hau Go in Philadelphia ah Lai Siangtho sangkah hi. Tua missionary-te hong puak Lungdamna Thu hangin a nungta Pasian a um Zomite sung panin America gamah, ei cih danin, Lai Siangtho sin tampi a pai theihna ding lampi bawlsak hi.\nTualo vai dang tawh a pai zong omlo tuanlo hi. Lai Siangtho sangkah leh leitung vai tuamtuam tawh America gam a pai masate keima theih sunsun: S. T. Hau Go, Vumson Suantak, Khup Za Go, Rochunga Pudaite, Vung Do Thawng, Vai Do Pau, Kam Za Mung, Thang Khen Pau, Khen P. Tombing, Gin Hang, Chin Khua Khai, Chin Do Kham, Cin Khaw Kham, Suan Khan Thang, J. M. Ngul Khan Pau, Ai Mung, Pau Cin Thang (ka theihloh tampi om hi cih ka um hi). A tunga mite sung panin a tamzaw theological seminary sangkah ahih manin, a tomin gen le’ng Christian biakna in Zomi tampitak America gam tun hi, kici thei hi. Hih pen lam khatna a tawnte hi.\nNihna ah, leitung hun kihei tawh kituakin Zomite sung pan vai tuamtuam tawh America tung damdamin kibehlap hi. A hampha diak pawlkhatte in Kawlgam kumpi panin DV (?) ngahin tua tawh pai thei hi. Pawlkhatte Guam lam tawnin pai-a, tua tuikulh ah zong hun sawtpi mah tam uh hi. Refugee min mah tawh lut uh hi. Pawlkhatte in Mexico tawnin America lut a, tuate in a tangpi-in asylum tawh lut uh hi. Tualo Korea, England, Canada gam tawnin a lut zong om tuak hi. Gammang tulak phut bangin lampi a zong tawm mite ahih manun hih bang mite pen a tei masa deuhte leh a lungtang khauh diakte ahihna kilang hi. Mexico lam a tawn mi khat in a genna ah ‘lamkal ah mang kha peuhmah le’ng bel I thu leh la kikan dan omlo ding ahih ciangin a man hita hi’, ci hi. Tupna khauh a neih manun gam nuam a tungzo uh ahi hi.\nThumna ah, America a tung Zomi a tamzaw thamte in Malaysia, Thailand, Singapore, India tawn uh hi. Tuate sung pan a tamzaw thamtham pen kum 2000 zawh ciang a tung hi uh hi. Tua zaha mi a lom lut theihna pen UNHCR lam panin kongpi kihon hun khat a om man hih tuak hi. Pawlkhatte in gam nihna ah sauveipitak a ngak lai-un pawlkhatte hun tomno sungin pai thei pah hi. Vai kibanglo hi. Hamphatna zong kilamdang hi. Kideidanna zong nasiat tuak hi. Gam nihna ah haksatna leh gentheihna zong tampi thuak uh hi. Tua mun panin Pasian sungah nuntakna a ngah zong tampi om hi. Gentheihna leh haksatna mah lungtang khauhna in a nei zong tampi om hi. Tuni-in America ah Zomi bekbek tul 8 val bang a om theihna hih lam thumna a zuite hang ahi hi.\nGambel pan gammi\nZomite in America gam tungte thupi kisa-a, tun theihna ding lampi kizongin, a tungzote mi hampha mahmah in kingaihsun hi. Tua mah bangin America a tungsate zong vangam malep a kingaihsun bang om liang hi. Tua ahih manin America gam pai theihna ding lampi kizongin pai kisawm hi. Biakna lam siate bang conference khatpeuh ah paper present ding zong hisamlo, a kah ding bekbek in zong sum leitawi liangin pai ngam uh hi. Lampi tuamtuam tawh America a tungte lak panin mi tampi in gammi hihna ngahta hi. Tampi in ngah beh lai ding hi. Gammi a suak khinte adingin Zogam ciah ding hamsa nawnlo hi. A ciahciah khin zong tampi om hi.\nHighway to USA\nAmerica leh Zomite tenna Kawlgam/Vaigam pen tai tul giat val kigamla hi. Nidangin America pai theihna ding pen Mikangte huhna bek tawh kingah a, tu-in Zomite mah in a lampi ding kibawlsak theita hi. Hih pen a kingah ngeilo hamphatna lianpi ahih manin lampi lianpi a nei tawh I kibang hi; tua hangin Highway to USA a ci ka hi hi. Banghang hiam cih leh tuhunin kipawlna (Biakna/Zomi Innkuan/ a tuamtuam) min tawh gamdang pan Zomi khatpeuh America pai dingin kisam theita hi. Gentehna-in biakna pawlpi siate (pastor) leh evangelist-te bang in sapna ngah mun pen kha ding hi. Tua zomin lasiamte tua ciang minam makaite cih bangin America Zomi omte khensatna/deihsakna bangbangin sapna kibawl theita hi. UN ah conference kah ding nangawnin Zomi leh Zomi kisam ziahziahta hi. Hih bang hamphatna pen Pasian thupha ahi hi. Mikangte mun ah Zomite omta cihna suak hi.\nPasian nasemte deuhkhol bang America a pai ngei leh pai ngeilote khuamuhna leh khantohna kilamdang tuak hi. Zomite in Pasian it ahih manin Kawlgam pan crusade bawl ding hiam Pasian thugen dinga pawlpi khat in a sap sia/pastor/evangelist khat in America a tun ciangin Zomite omna state tuamtuam pha kawikawi hamtang ahih manin a khuamuhna tangzai hi. Tua bangin a paina ah mipihte deihsakna leh itna tungtawna piakkhiatna a ngahte in ama nuntakna nakpitakin lamsang behlap hi.\nGentehna-in Kawlgam ah nuntakna hamsat mahmah manin sia/pastor khat I nuntakna kilapsangna ding thubaihlo hi. Khasum tawh mawtaw leh innhoih lohoih neihzawhna ding pen thubaih tuaklo hi. Nuntakna ah kilapsang theihna manlang pen America pai ding hileh kilawm hi. Tuabanga pai theihna ding mun I neih pen Pasian thupha hi. Tua mah bangin lasiamte leh tumging tumsiamte zong kipakta mahmah hi. Zomite in la kithupisak ahih manin amaute pahtawi dan kithei hi. Pasian thu I lunggulh mahmah pen thupi-a, ahiding mah ahi hi. Pasian it kawm mah in minam it ding ahi hi.\nTua mah bangin minam adinga nasemte thapiak ding leh zahtak ding zong thupi hi. Ahizongin a dah huai mahmah lai khat pen, biakna khawmpi leh minam khawmpi ah mipite lawpdan kikhai lua lai hi. Biakna pawlpite a hauh mahmah hangin minam kipawlnate zawng mahmah lai hi. Biakna sia/pastor-te a kizahtak mahmah hangin minam makaite zahtakna kipiathei taktak nailo hi. Biakna vai ah kalsuan ding haksa salo napi hang in minam vai ah kalsuan nuam tawmlua lai hihang.\nPasian in America ah Zomite khaici bangin tampitak hong tuh khinta hi. Tua khaicite po-in a khan ding thupi-a, tua sangin a thupizaw lai pen a gah ding leh tua a gahte midangte/minampihte nektheih ding ahi hi. Tua dingin a tunga I gen Highway hoihtaka zat theih ding kisam hi; I zatkhialh loh ding thupi hi. Hamphatna a om ciangin kideihsakna leh kideidanna tawh tonkhawm hamtang hi. America zin dinga a sam theite in lungsim picinna zat ding a kisap zahin sap khak a om mite in zong America a tun ciangin cihtakna leh thumanna tawh a gamtat ding kisam hi.\nAmerican Zomite pen sum zonna ding ciang bek tawh I et khak ding lauhuai hi. Gospel pai sia khat in dollar tul sawm ka ngahma teng ciah kei ning, ci hi, cih mi gen ka za ngei hi. A man leh manloh thei ke’ng. Ahih hangin tua bang ngimna a om leh lauhuai hi. Gospel paina tungtawnin mite itna leh deihsakna hangin tuahphatna I tuah leh hoih mahmah hi, tua in mi khat a nuntakna lamsang takpi ahih manin itna lakte ading lam panin zong tuabang nasep thupi mahmah hi.\nAhizongin sum leh pai bek etlahna tawh kalsuanna pen nekgukna lauhuai mahmah khat hi zel hi. Sum tam lohna ah gospel pai nuamlo I hih khak ding patauhhuai hi. I gennop pen minam vai ahi-a Pasian thu ah ahizongin I nasepna peuhpeuh sum lunggulhna bek ahih lohna ding deihna hizaw hi.\nNidangin America panin Zogam ah Pasian thu hong kipuaka, tuhunin Zogam panin America ah Pasian thu gen ding mi kisam ziahzaihta hi. Khasim-in Kawlgam panin Zomi sia khat America pai hamtang hi, ci le’ ng kikhiallo ding hi. Highway lampi hoih mahmah cihna hi. Tua pen biakna lam tawh kisai bek hi. Minam leh leitung pilna lam tawh kisai-in kum khatin mi bangzah I paizo hiam? Biakna lamah I thahat bangin minam vai ah zong I thahat ciangin kipumkhatna hong om dinga, kipumkhatna tawh na sem lehang khantohna hong manlang ding hi.\nA tawpna ah, Zomite leh America kizopna Highway pen lam khat bek zuihna (one-way traffic) a suahloh ding thupi hi. Zogam bek panin America pai sawmlo-in America panin Zogam pai-in, I pilna, hauhna, thutheihnate gam leh minam khantohna dinga I zat siam ding kisam hi. Tua pen Zomite khantohna dinga Pasian gelna zong hikha thei hi. Highway to USA pen two-way traffic suak sakin Highway to Zogam zong hong suahna dingin gamdang tung Zomite in hong ngaihsun un. Pum Khan Pau (Post-Doctoral Fellow, Arizona State University, USA)\nPrevious: ZCD makai te Chiangmai zinna\nNext: IDEAS Academy ah sang kikah thei\nPasian, Khangno, Hun ~ Rev. Mang Tungg Thang\n“US Travel Ban” hangin Malaysia US Embassy mai ah lungphona kinei ~ ZD\nThe Golden Generation ~ Hau Za Cin\nNajib patkhiat Satu Malaysia Clinic tepen Community Clinic ci’n amin kilaihding


url: =Zomi Daily ii YouTube Subscribers tulsawm cin Free Domain ~ ZD :: ZOMI DAILY\nZomi Daily ii YouTube Subscribers tulsawm cin Free Domain ~ ZD\nposted on 19 November 2016 at 9:56 am Lomkholna: News, Sawltak, Zomi\nZomi Daily ii hiangkhat ahi YouTube Channel https://www.youtube.com/zomidaily ah Subscriber tulsawm acinghita ahih manin, Subscribe hongbawl khempeuh tungah lungdam mahmah hi. Subscribe nabawlnaikei zenzenleh hih LINK https://goo.gl/JJBwKb ah namek lecin, nangzong Subscriber khat hipahding hiteh.\nYouTube Subscribers 10,000 cin lungdam kohna in Zomi Daily panin Domain khat amawkna “Free” in ki piakkhiatsawm hi. Tua Domain pen Zomi Star www.zomistar.com hi a, 25 November 2011 hunlaipek panin Register kabawlsa ahih manin, tu’n kum 5 acing hita hi. Kum 5 sung tawntung kumsim in Domain Renewal akibawl ngiatngiat ahihi.\nNote: YouTube Subscribers tulsawm ci’n lungdam kohna ahih manin, tulaitak hih www.zomistar.com Domain ah nalut ciangin YouTube Playlists ah hong lutpih dinghi. URL Redirect kibawl ahih manin, “Khuado Pawi Collection” kici YouTube Playlist hongsuak dinghi.\nZomi sungah Website uk in akintaktak, Zomi te adingin phattuamna abawlnuam velvel aomleh hih Domain pen pekkhatzong piakkullo in amau khutsung ah ki Transfer sakding hi. Website abawlsawm taktakte khutsungah tungleh lunggulhhuai zawlai hi. (Terms and Conditions may apply)\nDomain pen kumsawt semsemleh mannei semsem hi a, hih Domain pen tutawm in aki Register hilo in, kum 5 akhanghamkhin hi a, atheician te’n amanphatna telmahmah khading hi.\nTua hi in, hih Domain alunglut te’n zomidaily@gmail.com ah Email tawh hong Contact un ci’n kong zasak uhhi. Lungdam!\nPrevious: US Secretary of State dingin India hikha theiding ~ Thang Khan Lian\nNext: Myanmar Refugee khatin Australia Bank khat meitawh hal, mi 26 liam ~ ZD


url: =US gamsung khualzinna pawlkhat – 38 :: ZOMI DAILY\nposted on 9 February 2016 at 8:00 am Lomkholna: Article, Awnzapau\nGualnam Unau Anneek Khopna\nLianbawi mah makai in Gualnam beh teng in an hong neekpih ding hi ung a cih ciangin akim a naii aa om, anuai a teng mah kaikhawmin hong vaihawm uh a, Ai Mungte inn mah phualpi in ka nei uhhi. Hong kihel thei teng a nuai a bang ahihi.\n01.Pa Thang Khen Mung Leitawhtan\n02.Pa Pau Sian Lian Thangzang\n03.Pa Lam Za Khup Leitawhtan\n04.Pa Thang Suan Mang Leitawhtan\n05.Tg Vungh Pian Sing Anlang\n06.Tg Do Suan Mung Mawngken\n07.Tg Zam Khan Mung Phaileeng\n08.Pa Langh Suan Mung Thangzang\n09.Pa Thang Sian Gin Kaptel\n10.Pa Pau Lian Khai Saizang\n11.Tg Thang Sian Muang Saizang\nKeelsa meh lim mahmah leh aksa leh voksa zong keelsa ne lo ta dingin kituam bawl hi. A tawpna-ah sum kidong tuan nawn lo in Lianbawi in a vekpi in kei ma’n hong sikh gai ning ci’n hong pulaak a, akua mahpeuh kilungdam mahmah tek hi. Gennop bangbang gen dingin thu genna hun hong neisak a, ken a nuai a bangin ka gen hi.\nBeh ih cih pen ih si ih sa kinaii pih pen ahih manin kipaai thei lo hi. Aki-it akingai masate ding mah ih hihi. Gualnam unau ih cih mah bangin Gualnam sungah a milip in hong tam semsem ciang leh Saizang khua pan ahi a, Ciimnuai khua pan ih hi zongin ei nuntakna ciat ih zon ih vaihna tengah khua tuamtuam ih sat hi. Khua leh tui gamla in ih kiphak zawh nawn loh ciangin Tulpi (Behsung Siampi) atuam a kikoih loh in hong phamawh hi. Inn tuan loh in hong phamawh hi. Tua huhau in Gualnam sungah min a tuamtuam kinei hi. Ahih hangin gal aih sa aih hanla sakna min sialna khempeuhah tulpi kibat loh hangin Gualnam tu!! Gualnam ta!! mah ci in kiminsial tanghtangh hi. A tawpna ah ih mintuam neih nonote uangsak lo in Gualnam bek mahin kilo in min khat bek omsak leng cih thupi kasa hi. Cih nopna ah kikhen thangthang sangin kigawmtuahna in kip zaw kho zaw ahih man hi.\nA hi zongin mun khempeuhah beh bulphuh luat ding hoih kasa khin kei hi. A diakdiakin ei minam a mimal tawm mahmahte adingin kidophuai mahmah hi. India lam a sanggamte in India gam paidan mah zui in beh leh phung hong bulphuh uh a, amin na leng uah abeh min uh hong bulh tangtang tek uhhi. Leitungah India gamah minam tuamtuam omin kideidanna zong tam phadiak leh a uang mahmah pen gam khat ahihi. Minam tamte in minam tawmte a khenkhapna uh pen a deihsak bang keek khat in a tuam tekin hanthawn uhhi. A taktak in minam neute hong nen suahsuah in hong khen khamkham uh hi gige hi. Tua pen minam tamte leh pilna siamna akicing aa, anei hong uk kumpite (majority) a’dingin galhiam hoih mahmah pen khat ahihi. Tua pen mi nam tawmte/neute in ih minam a manthan loh nadingin ih dal ding gal lianpi khat ahihi.\nHaka a Carson leh Cope topa han inn ka lam tawh kisai hong kisit hong kidot lai in minam leh beh min na dongin ahong thu dongpa in hong dot sese ciangin hong nen suahsuah ahih lamtak ka phawk hi. Yangon TBC – Y ah ka pawlpi mite khat in bang hong gen ngei ahiam cih leh, Ciimnuaitate sung bekbek na ngawnah beh leh phung kipawlna abeh abeh in hong phut uh ciangin, ko mizawng meigong daipam beh leh phung tampi neilote’ hong ki-nawlkhin hong ki-pampaih hong kideidan bang khat in ka mu a, ka lungsim sungah ka om muanin khasia ngeungau in ka lungneu thei mahmah hi ci in hong gen sim khinkhian ngei hi.\nPawl khatte’n au-au’ sa in beh kisialhna khat in zang thei zanzan lai uhhi. Ih si ih sa kinaii ci in ih ki-it ki ngai ta teu zongin ih nung ih ma ih kim ih paam ih khua ih tui ih sung ih pu ih lawm ih gual ih khual theih ding thupi hi. Tua bang a, nung leh ma kim leh pam ih khual zawh loh ciangin a kullopi in kimuhkhialhna kisankhialhna hong om thei a, kizangkhial thei hamtang hi.\nZo gamah kum 18 sung kumpi nasem in ka om sungin Falam pan a khangsiah tengah ka om a, ih mipih dangte in tua zahin beh pai lo uhhi. Tua bang beh leh phung a bulphuh luat loh ziakin khat leh khat kituam bawlna tawm pah a, kithuhual thei pahpah zaw uhhi. Hi thei liai hi leh ih minam bup in Zomi ih hih kim ding leh ih beh ih phung zong Zomi beh Zomi phung mah ih suah zawh sak ding thupi kasa hi. Tua hi leh Ciimnuai tate sung khempeuh na-ngawn ah minam tuamtuam kikhennate hong kimelh toto ding a ih vekin Zomi ih hi ta ding hi.\nTua zawh teh mun khempeuhah a mi mal bek in thu genin a minam a beh a phung in thu gen nawnlo ding hi. Tua hun ding dong ngim khol thei zo leng hoih kasa hi. Tulsa khua a om ka nuphalpa Pastor Suan Za Lian hong gen ngei khatah ih min tawpna ah Zomi koih kim thei khin gai leng a sawtteh Zomi beh Zomi nam ih suak khin ding hi, a cih bang ka thukim mahmah hi.\nKhanglui lai in innkuan bangkua khat ah phamawh kici panmun len kiseh a, nopna dahna khempeuhah innteekte tawh thu kikumin vaihawm hi. Adangte in kuppih ding gen ding thu nei nawn lo hi. Tu hun ciangin pawlpi bulphuh lo in a ngaihsutna picing ding a ih upmawh pipite in Yangon khuapi ah bangkua sung phamawh zon, panmun len zon hong kipan sansan uhhi. Tua bang hong kivaihawm uh ciangin tua ni tua kha a kipan tua lai bangkua ah pawlpi mite ut bangin a lut a gamtatna ding a dal a kham tawh kibang linlian hi. Kua mah mai-ngal thei nawn lo pah uh hi.\nBeh tangthu khawng leh minam thu vaii khawng a pil masasa a tei masasa in kanin kitawmin kigelh a, a bulpi nuam leh a madawk nuam kituh in angsung pilna vai vive tawh, ih minam ih Zomi ai ding ngaihsun lo in eimau tup thu tek tawh tangthu kigelhte ka sim ciangin, ih khua muhnate kawcik kasa mahmah aa mailam thu ding ka ngaihsut ciangin ka lung a zing hi.\nTua banah tu hun leuleu ciangin a omsa ih neih khawmsa tangpau Tedimpau/Zopau (common language) na leng, a laih nuam a dem nuam peuh ih om sansan ta lailai hi. Tua te in masuan mazaanna hong pia het lo ding hi. A kicing theithei aa behlap aa puahpuah ding hi bek aa, tua bang teng tawh ei sung ih kidem bawl niloh ngeiingeii leh ih vaii hong kaii sak tuam mahmah ding hi. Ei mite ih muikung masuan masa ding citeng lo aa, a kikal aa a kul lo tata tawh ih nitum den pen tuni ciang dong ahihi.\nMundangah a diakdiak in Falam, Haka khuate ah beh leh phung a om tei hangin bulphuh ngawh lo uhhi. Cih mawhna sihna manna a tuak khat peuh a om leh a minam a beh a phung a luang som masa ding khiat masa lo uhhi. A lawm a gual a veeng a paam innteek pah uhhi. A pawlpi in tavuan la pah hi. A tanu tuitaak (tanu uzaw)te, a thallohpate thu leh sawlna ngak niloh nawn lo uh in sepna bawlna ah akisam bangin na semkhawm pah uh a, ahun a phat lap in mazang mahmah uh hi.\nBeh thu tawh kisai kipumkhat ding, na beh na phung bekmah bulphuh in na it masak pen ding hi..banghang hiam cih leh Kawlte in zong a paunak sungah, “A thupi mahmah vaii lianpite ah ih si kinaiipih mah bulphuh ding thupi hi” cih leh Mikangte paunak ah; “Tuisikh sangin sisan in ciik/khauh/sah zaw hi – The blood is thicker than water” cih akipan tua thute lim gen mahmah leng zaknop mahmah zong kisa zaw lai ding kim lai.. hih thu teng ka pulaak khia zaw niloh tadihdih hi.\nTua bang a ka genna a hang inh Zomite in muhna theihna tangzaii naii lo lua mahmah ahih manin, ngaihutna khat bek (one way) tawh ih ngaihsut khak ding ka lunghimawh hi. Tua ahih manin ih Zomi (Chin) vekpi huam a ih kipumkhat theihna ding limh gennuam lua kisa in kei muhna bangbang kisai-kisailo ci lo in ka phawk vat teng mah ka gen hi. A tawp khakna ah lungsim picing tak leh pilvangtak a, ahun athu amun amual tawh kizui a ih zat theih kawikawi ding ka deihsak luatna mah ahihi.\nPrevious: Tuhun Zomi Dinmun ~ Pu Zokhai\nNext: Zasan ~ Hau Za Cin


url: =Kawlgam Ayeyarwady luidungteng ah tuikhanggawp, U Bein lei zong tui in tumcipdek :: ZOMI DAILY\nposted on 24 August 2017 at 9:51 pm Lomkholna: Mandalay, Myanmar, News, Sawltak\nMyanmar, Mandalay Region sungteng ah tuksung guahtui tamluatna hangin tuikhanggawp in, inntampi ki hepkhiatkul cih DVB pan kiza Kawlgam laizang ah aluangsuk ahi Ayeyarwady River gunpi zong alauhuai dinmun “Danger Level” ii atungah 37 cm bang khangto zawlai, tui tamlua mahmah cisawnsawn hi.\nMandalay City panin 150 Kilometer agamlatna ah aom ahi Pakokku khuasung ahzong guahtui tamlua mahmah ahih manin mi 20,000 bang cimawh dongtuak in om uhhi. Tuciangciang asi aliam bel bangmah akigenkhia omnai samlo hi.\nMandalay panin 10 km agamlatna aom Tadu-U Township, Zaycho khuasung ahzong tui khanggawp ahih manin, khuasungmi 3000 bang cimawh dongtuak in omkhin uhhi. School, Monasteries leh khuasung mipi omna innte avekin nawkgawp cihi.\nZaycho khuasung aom Primary School ah sangsiapi Principal asem ahi Khin Saw Win in agenkhiatna ah adiakdiak in khuasung mipi te cidamna “Health” vai leh sangnaupang te sangkah kipelhding ahih manin Education vai zong ki lunghimawh mahmah ci’n genkhia hi.\nKumsim in tuipen akhangzelzelmah hi a, ahi zongin hizahliang in akhanggawp ciangin khuasung mipi te ki patau mahmah hi. Tuaban ah tuininlak panin natna akilawhkhakding, Skin Infection leh Dengue Fever aomkhakding zong ki patau mahmah hi. Tulaitak ahihleh khuasung aom sanginn te ki khakcipphot cihi.\nMandalay, Amarapura khuasung aom gamdangmi Tourist Attraction minthang mahmah khat ahi Taungthaman Lake kici buaitui zong khanggawp in, lei atungdong phial ah tui in tumtodek cihi.\nHih Taungthaman Lake sungah akilam U Bein Bridge akici lei pen 1850 AD kum in akilam hi a, asauna 1.2 km ahihi. Leitung ah dolsing “Teakwood” tawh akilam Teakwood Bridge lakah asaupen “longest teakwood bridge in the world” in aki ciamtehzong ahihi. Sawltak #zomidaily\nPrevious: US President Trump leh Malaysia PM Najib te September khasung kimuding\nNext: Vondeih Kep Ding – 122 (Dimno’ Pa)\nOxygen leiding kimulo\nSingapore meileng khawlna ah mipi lauthawng nadingin Bag anusiapa kimankhin ~ ZD


url: =Hong Kong meileng lampi tungah numei khat asawnkhiapa kimanta :: ZOMI DAILY\nposted on 22 October 2017 at 7:06 pm Lomkholna: Hongkong, News, Sawltak, World\nHong Kong meileng Station khatah pasal khatin numei khat meileng lampi, sikzawn tungah asawnkhiat lianlaitak CCTV panin ki Record kha citciat hi. Tua Video Clip pen Social Media tungah ki thehzak in, hihpa gitloh gamtatzia pen lamdang kisa mahmah hi.\nHong Kong, Yuen Long khuasung aom Train Station khatah thupiang kici a, tua agitloh gamtatpa pen Saturday zingsanglam in Hong Kong Police te’n mankhia theita uhhi.\nMeileng sikzawn tungah sawnkhiat athuak numeinu pen kum 59 aphakhin khat hi a, amahpen tua Train Station ah Cleaner nasep asemkhat kici hi. CCTV sungah tua numeinu pen meileng lampi gei ah adinlaitak, anung panin pasal khat paiphei hiathiat in, agei atunlian ciangin tua numei adingpen anung panin sawnsuk citciat sese hi.\nMidang aomlo cihzong hipeuhmahlo, tua Cleaner numeinu bangpen agal ah anaseppih khattawh aki galhoho laitak hi a, tuabek thamlo, ageinai ahzong mi tampi aom zihziah ahihi.\nTua asawnkhiapa pen Hong Kong ID Card atawi khat kici a, bang gammi taktak cih akigelh khiatloh hangin Southeast Asia gammi kici hi.\nTua numeinu asawnkhiat khitciangin thudonlo, enzong enseselo in paikhiasuak hiathiat hi. Police Spokeswoman khat ii agenkhiatna ah tuapa pen Train Station geinai mahah Police Officer te’n namantheipah uh cihi.\nRelated: Kuala Lumpur, Monorail meileng Station tungpan in numeikhat kiasuk in sipah\nSawnkhiat athuaknu pen akhaguh liamin, Pok Oi Hospital ah zatui kibawlding in kipuak cihi. Yuen Long Criminal Investigation Division panin Officers te’n hihpa pen hoihtak thusitna abawllaitak cih kiza hi. Gitlohdan zong atuamtuam himai ei. Sawltak #zomidaily\nPrevious: Penang Construction Site ah akivulhnelh misi luang 8 kimukhiata, Myanmar 3 kihel\nNext: Aki mukhollo mawtaw khat hangin Accident piangin lamdang kisa mahmah\nKawlgam galkap vanleng mangcip “Y-8 Military Plane” kimuzonai tuanlo\nChina ah Karaoke Lounge khat meikang, mi 18 si


url: =ZAC Palm Sunday (4-4-2020) | Zomi Agape Church Inc\nPublished by Mary Man on April 8, 2020 April 8, 2020\nKipatna LaiSiangtho mun :\nLate 55:22 – TOPA tungah na vangik nga in, amah in hong huh ding hi. Amah in mi thumante kilingsak ngei lo ding hi.\nTopa tungah vangik (I kiim le paam pan dipkuat na tuamtuam, Coronavirus haang la lungkham na, Nasem te company te kikhak, sum lut kicing lo) teng ap ding. Zing leh thai ah bang piang ding cih i theih loh haang innah, Topa kammah tungah ki nga ding.\n—-THUNGET KHOPNA —-\nTopa tawh kizom den ding; thungen den ding. Topa’n I thungetna te hong mawksuak sak loding. Pasian in ama gelna hun nei hi. A hun hong cin ciangin, bang mah hun aa I muhngei nai loh, I theihngei lo alamdang tak a hong ompih/ tonpih ding hi.\nHanthotna LaiSiangtho Mun : Luka 19:28-44\nBang hang in Topa Zeisu Jerusalem khuapi ah hong lut kul a hi hiam?\nPiancil pan kipan Topa kiangpan hopih na te a hun hun in mihing te tungah hong ki langh. A hi zong in, Malakhi pan LaiSiangtho lui leh a thak kikaal kum 400 hong sawt sung Topa kiangpan bangmah hopih na om nawn lo. Topa mahamh hong ki latna om nawn lo ahih man innah, Topa mahmah pen Jersalem ah lut in Calvary mualtungah, nang leh kei a ding biakpiak na alui ma teng, Pasian leh mi pen kigawm khawm thei lo; kikhen hun ahihi. Tua ahih manin Ih Topa Jesuh pen Jerusalem khuasungah hong lut kul a hihi.\nIh LaiSiangtho bulphuh ahi Luka 19:28-44 pen thu -6- a khen in kikum khawm ni.\n1. “Aki niamkhiat I Topa Zeisu”\nLuka 19:28 “Jesuh in hih thuteng a genkhit ciangin amah masa-in Jerusalem khua manawhin a paisuak hi.” ~Mi nam 2 te kilem na ding in, ama pumpi tawh biakpiak na lui dingin a pai Topa Jesuh ahihi. Pasian in Moses tungtawn in Israel mite a vaikhak ahi.~\nPaikhiatna 23:14 “Kum khatin thumvei, keima a dingin pawi na bawl ding uh hi.” ~Kum khat innah thum vei peuhmah Pasian kiangah piakbiakna pia ding a pailo om lo ding cih thu piak na a hihi. Hih hun sungpen, Paisan Pawi kham ding hun tawh hong kituak a hih manin, Judah mi khempeuh Jerusalem khua biakinn pi ah Pasian tungah biakpiak na lui ding a pai ziahziah laitak uh a hihi. Tua biakpiak na lui na ding in, Judah mi te in, ganhing nam tuamtuam hong pai pih uh hi. Ih Topa Jesuh mahmah zong, hih Paisan Pawi zang ding innah Jerusalem khua manawh in hong pai aa, amah tungpan bangmah muh ding hong ken om lo hi tama leh, ama ken khat ominnah tua in ei letung mite leh Pasian kikal ah kilem/kigawm kik theih na ding in ama pumpi tawh biakpiakna lui ding in hong zuan ahihi; Kilemna Kumpi.~\nEfesa 2: 13. “Ahi zongin a gamlapi-ah a om ngei hinapi-in tu-in Khrih Jesuh tawh na kipawlna hangun ama sihna in Pasian kiang hong tunpih hi.” 14. “Khrih mahmah in Gentail mite le Jew mite pawlkhatin hong bawl ahih manin eite tungah nopsakna a hong piapa ahi hi. Hih minam nihte khenin gal a piangsak dalna pen Khrih in ama pumpi tawh a satkham hi.”~ Gentail mi a hi nang leh kei pen Pasian aneilo te hi tase mah leh hang, Judah mite leh Pasian hong kilem loh ciangin, hih kilem lohna teng khempeuh a bei na ding innah a tapa Jesuh mihing te leh Pasian kika a kilem kik theih na ding in a hong pia hihi. Tua ahih manin Jesuh Jerulasem ah hong pai a hihi.~ 15. “Amah tawh kipawlna hangin minam nihte pawlkhat a suahtheih nadingin minam a dei Jew Thukham le a ngeinate khempeuh phiatin, eite pawlkhat hong suahin a hong kilemsak hi.” ~Zeisu sihna innah, eite Pasian mi asuak I hihi.~ 16. Singlamteh tungah a sihna tawh Khrih in kilangneihna beisak a, tua singlamteh hangin minam nihte pawlkhat suahin Pasian kiang a tunpih hi. ~Pasian kiang I tuntheihna ding in Topa Jesuh Jerulasem khua ah biakpiak na lui ding in, a hong pai ahihi. Lano tung hong tuanna in, ama hihna te nusia a kiniamkhiatna hong lah na ahihi.~\nInnkuan sung ahih kei leh community sung pawlpi sung cih te ah “KEI” lungsim nei a, ki hihsaktheih na I neih leh galsung a om tawh ki bang ding a, nopsak na om lo ding hi.\nKi hihsak theihna I neih leh I gualleh kipat na ahih lam thei tel ciat ni.\nKi niamkhiat takin, I Topa Jesuh khekhap zui in Khazih gam a ding anungta ding in Topa in mimal kim thupha hong pia ta hen.\n2. Luka 19:30 “amaute kiangah, “Mai-a om khua-ah va pai un. A khuasung na lut uh ciangin kuamah a tuan’ ngei nailohna lano khat khau a kikhih na mu ding uh hi. A khau sut un la, hih lai-ah hong kai un.” ~ I Topa Jesuh Jerusalem ah hong tun theihna ding a Lano tungah tuang hi. Lano ci pen ganhing tuam tuam sungpan a ahatlo pen hita maleh, Pasian in Lano hong telna in :\nKhangno tampi takte tungah Topa’n talent hong piak tampi tak om hi. Na khangno thahat lai, na hihzawh laitak in Pasian a ding a kipia khia in.\nNang bang hatna nei, bang hih thei? Pasian ading kipia khia in, sum lo ding hi teh! Nang haang in Pasian minthang sak in.\nMi te in nang tungtawn in Pasian abiaktaak, aphattaak, apahtawi taak hunlam ki mu sak in.\nMite muhna ah aniam pen mun ah na hiphial zong, citak tak a nasepna munah kuamah in hong pahtawi loh hang, Topa’n hong mangilh lo ding hi.\n3. “Topa in deih hi” Luka 19: 33. “A la khau a sut laitakun la neite in, “Bang hangin sut na hi uh hiam?” ci-in a dot ciangin, 34. Topa in deih hi,” ci-in a dawng uh hi.”\nNungzuite in, “Topa in deih hi.” cih a pulak mah bang in, Nuntakna sungah Topa’n hong piak talent te, Topa in a deihlam mangilh kei ni. Nisim nuntakna a ding tawh buai den hilo in, Khazih gam a ding zong buai ni.\nTopa a dingin nang bangtawh mapang ding na hi hiam? Pilna, siamna, neihsatawh, thungetna tawh Pasian a ding kalsuan khawm ni.\n4. “Topa a dingin thumang in.” Luka 19: 29 “Oliv Mual tunga a om Bethfage leh Bethany khuanai a tun’ ciangin a nungzuite nih masawlin 30. amaute kiangah, “Mai-a om khua-ah va pai un. A khuasung na lut uh ciangin kuamah a tuan’ ngei nailohna lano khat khau a kikhih na mu ding uh hi. A khau sut un la, hih lai-ah hong kai un. 32. Amaute gel zong paipah uh a, Jesuh’ gen bang teekteek mahin a na om hi.” ~Hih nui te nih nuntakna ngaihsun le hang, tulai tak in mukhat peuhpeuh I painop ciang innah, address kigen a hi kei zong GPS tawh, tua lo a phone ki ho a na om hiam cih ki dong masa. Hih nungzui numei tegel hileh, Zeisu’n sawl a hihmanin, om maw om lo cih hinawn lo-in, sawlna mang a khuasungah apai ahihi.~\nNungzui te nuntakna et-teh in, Topa’n hong sawlna ahih naakleh pai pah in. A nasem ding in gelna nei a, hong sawl ahi leh pai pah in, zekai kha ken. Mi khat peuhpeuh huh in acih leh neih leh neihloh hilo in huh in. Thungetsak in acih leh pai in nget sak pah in.\nPasian in hong sapna thei/telna hih leh, kicing na kisa kei zong in sem/zui pah in. Na nial aleh, na nuntakna in thuakin hamphatna ngah lo ding hi teh. Tua ahihman in, Pasian in hong sawl a hihnaak leh a sem pah ding in ki zawn hi hang.\nMatthai 28:19 “Tua ahih ciangin note pai un la, midang khempeuh, keima nungzui mi suaksakin, Pa min, Tapa min, leh Kha Siangtho min tawh tui sungah na phum un.”; Marka 16:15 “Tua khit ciangin amaute tungah, “Leitung khempeuhah note pai kawikawi un la, mi khempeuh tungah Lungdamna Thu na hilh ta un.” ~ Hih kammal/ sawlna te pen a nungzui te a ding bek hi lo in, Zeisu Khrih umin, a sang mite khempeuh tungah ahng sawl a hihi.\n5. Luka 19: 35 “Amaute in Jesuh kiangah a la paipih uh a, a lano tungah a puan uh phahin Jesuh a tuangsak uh hi. 36. La tungah tuangin Jesuh a pai laitakin a lampi tungah mite in a puante uh na phah uh hi. 37. Jerusalem khua a tun’kuan, Oliv Mual-a lam suktuah a kipatna panin Jesuh’ nung a zui mihonpite khempeuh in amau muhsa na lamdang liante hangin, nakpi takin a gingin Pasian’ tungah lungdamna ko-in amah phatding kipan uh a, 38. “Pasian in Topa’ tangin a hong pai kumpipa, thupha pia ta hen. Vantungah nopna om hen la, Pasian’ min thang ta hen,” ci-in a awng uh hi.” ~ Zekhariah 9:9 “Zion mite aw, nakpi takin lungdam un. Jerusalem mite aw, lungdamin awng un. En un, na kumpipa uh hong pai hi. Amah, gualzawhna tawh hong pai hi. Ahi zongin kiniamkhiatna tawh hong pai a,sin nailoh lano tungah hong tuang hi.”\nMite lungsim ah bang a om laitak hiam cihleh, Zawmah kumpi pa kiangpan amau a suakta sak ding, ahong honkhia ding pa, amakai dingpa angak laitak uh ahihi. Bang hang hiam cih leh, tua hun laitak in gamsungah ki deidan na tuamtuam a tam lua ahih manin amau te asuakta nuam uh hi. Amau te in “Hosanna, Hosanna” cih a ot-na in, amau sungah ci leh sa lunggulhna, suahtak nop na hi.\nNidang aa Judah mite ot na/ phatna in, tuni in ei a ding ahih leh Pasian leh leitung mite gamla tak a i om lai, i kigal lai tak a Pasian ta hong suaksak hi. Tawntung sihna pan in, tawntung nuntakna a hong pia Pasian lungdam in i phatna/pahtawi na ahihi.\nTuni in eite tawntung nuntakna a hong pia Topa bangtawh pahtawi ding i hi hiam?\nNa lungtang tawh Topa tungah lungdam ko, pahtawi ding.\nPilna, siamna, hih theih na tawh, pahtawi ding.\n6. Luka 19: 39. “Tua ciangin mihon lak panin Farisi mi pawlkhat in Jesuh kiangah, “Sia aw, hih bangin a awng na nung hong zuite kham in,” a cih ciangin 40. Jesuh in, “Ke’n kong cihin-ah, hih mite in hong phatloin khawl ta le uh zong, hih lamdunga suangte in phatin awng veve ding uh hi,” ci-in a dawng hi.” ~ Mipi te in Jesuh apahtawi ciangin Farisi mite hehin, Jesuh kiangah “hihna nung hong zui na mite a otna uh khawl sak in!” ci-in vagen a, ahi zongin Topa Jesuh in, “hih mite in kei hong pahtawina khawl leh zong, hih lamdung a suang te in kiko in kei hong pah tawi veve ding hi” ci hi.\nNang Topa na phat kei phial zong, sing leh suang te in phat ding hi acih hih LaiSiangtho a hihi.\nPasian in kam hong piak pen an nek na ding bek hi lo aa, amah i phatna ding zong a hihi. Khutle beng in khe te tawh Pasian phat in, Topa’n cidam na hong piak lungdam ko in.\nPasian in ei mihing te hong piansak na in, amah aphatding, pahtawi ding ahihi.\nHusan laiteng Topa phat ni!\nLuka 19: 41Jerusalem khua hong nai semsem a, a khuapi a muh ciangin Jesuh in tamlawh a, 42. “Nopsak tawntung theihna ding bang kisam hiam, ci-in tuni-in thei lecin ut mahmah ing. Ahi zongin nang na theithei kei hi. 43. Na kimkotah na galte in a pan’mun ding uh hong to-in, hong umcihin hong nehcih hun hong tung ding hi. 44. Nang leh na kulh sunga om mi khempeuh hong sumai ding uh a, a omna ngei munah suang khat zong om nawnlo ding hi. Hih bang a pian’na pen nang a hu dingin Pasian hong pailam na phawklohna hang ahi hi,” a ci hi.\nNuntakna sungah ih nopsak tawntung theihna ding, Jesuh ki sam hi.\nDEIHNA BULPI (Main Idea) :\nI Topa Jesuh Khrih a kiniamkhat mah bangin, eite zong kiniamkhiatna tawh Jesuh mel kilangh sak ni.\nLano bang in kuamah in hong phawk kei zongin, i sep dingte matun dong sem ni.\nKuamah in hongphawk kei zong, hong pahtawi kei zong, Pasian a ding a ihih theihna bangbang tawh mapangin, Khazih gam a ding in kalsuan ni.\nLa neite bang innah neihsa ahih kei leh ei mahmah in Pasian ading i hihtheih na bangbang tawh mapang khawm ni.\nSawltak nihte bang mah innah, Satan kol ah, aki khih lai leitung mite suut innah Jesuh khephung atun pih thu um mite a hizong in; bangbang hong piang taleh nuntak lai teng Pasian a ding nasem ding, pahtawi ding, ama minthang sak ding hi hang.\n– Rev. Gin Sawm Thang (ZAC Church Pastor)\n1. KA PASIAN BANGDING IN ONG TAISAN NA HIAM? – Pasian pen siangtho lua mahmah a hih man in mawhna tawh om khawm thei lo hi. – Mawh nei leh mawhnei i ki gum Read more…


url: =Hazatna (Envy) ~ Dr. Ngul Khan Pau :: ZOMI DAILY\nposted on 18 February 2021 at 10:31 pm Lomkholna: Article, Biakna, Ngulkhanpau\nThuciam Thak sungah “hazatna” in mawhna lampi totna bek hi loin siatna hong lutna ding kongpi honna bangin na gen hi. Greek pau in “hazatna” kammal nih om a, tuate a nih in Thuciam Thak sungah kimu hi. “Phthnos” hatzatna hih kammal in siatna bek tham loin ngaihsut batloh mawhna hong tun thei ahihna kawk hi. Pharisees leh Jews biakna makaite’n Topa Jesu sihna ding vai a geelna uh leh Singlamteh tung sihna dong a tunna “hazatna” hi, ci-in Lai Siangtho sungah kimu hi (Matt. 27:18, Mark 15:10).\nHih “phthnos” hazatna thuhilh ginalote’ gamtatzia in kiciamteh a, (I. Tim.6:4), Khris tawh kizopna nei lo, piangthak nai lo mite lungsim putzia ahi zong (Rom. 1:29, Titus 3:3), thu-um mi khempeuh in amau nuntakna panin a paihkhiat ding uh lungsim ngaihsutzia ahi hi (I. Pet. 2:1).\nKammal nihna “zelos” ahih leh “itna in hazatna lungsim nei lo” (I. Cor. 13:4) cihna ah kizang hi. Sawltak Paul in Korinth Pawlpite’ nuntakna ah amau kizopna kipumkhatna hih “zelos” hazatna in a siatsak ding lauhpih hi (I. Cor. 3:3, II Cor. 12:20). Hih hazatna in Khristiante’ sungah mun a ngah loh ding ahi hi (James 3:14,16). Hih “zelos” pen a hoih lam in kizatna zong om hi. Mikang pau ah “zeal” “lunggulh lungtup” cih hong kipatna zong ahi hi. Tupna hoih, thupi tua lunggulh mahmahna pen a hoih lam a kizatna ahi hi. A hoih lam lunggulhna “zeal” pen zangkhial leng a siatna lam lungsim hoih lohna mi tawh kilem lohna hong tun thei hazatna hong suak thei hi.\nHazatna i neih theina nam nih nam thum khawng na enkhawm lai ni. Khatna, Mi i gensiat mite i theih loh kalin a haza kihi gige thei hi. Amau hihna le hamphatna deihgawh in lungdampih sangin hazatna in kinei thei a, tua ciangin kigensia thei hi. Tuni na gensiat mite’ hoih takin na enkik leteh na hazat man khawng hi thei hi.\nNihna, hazatna in eima thupha ngahte i sim khak loh ciangin hong luah thei hi. I labu (Tedim 354) “Thupha khat nungah khat ngaihsun in, a tampi hong pia thei ta in. Thupha khat nungah khat ngaihsun in, Pasian in a tampi hong pia thei ta in,” na ci hi. Eima ngah thuphate sim loin mite thuphate i simsak khak ciangin hazatna kinei thei hi.\nThumna, hazatna hong kipatna bulpi in eimah kithupitsak nopna hi. I siamna, i pilna, neih le lam khawng thupisa-in mite’ neu muhna, “bangmah zong hi tuan kei uh” cih nopna lungsim zong hazatna pan hong pai hi. Hih bang i gen ciangin Pawlpi dangte sangin hoihzaw i kisakna khawng, mission nasepna tam neizaw kisakna khawng zong tawh kinai mahmah hi. A hoih het lohna-in mite sangin hoihzaw i kisakna ciang bekah khawl loin tua mite simmawhna neumuhna tawh kihel nuam mahmah hi.\nChuck Colson gelh “Doctrine of Dancing” (A Dangerous Grace) kici laibu sungah Uganda pastor Kefa Sempangi thu tawh tuni hazatna thu i zawh bawl sawm hi. Amah America gam Westminister Seminary ah sang hong kah hi. Lai Siangtho ahihna bangin letkip ding leh Mikang mite biakpiakna khawng nuam hong sa khin zo a, kum bangzah zawh hiam ciangin amau gamah pastor sem dingin ciah kik hi. Inn a tun ciangin a Pawlpi mite lamdung khawng ah Pasian phat in hong laam uh a, amau khutte uh laam toin, kamtuam pau khawng na zang ziahziah uh hi. A Lai Siangtho sangkahna tawh kituak het lo ahih lam mupah a, a cihna ding theipah lo hi.\nNi khat ama innsungah thungetna nei-ion a om laitak, a lungsim sungah kiteltakin hi bang thu hong om hi. “Hih ka Pawlpi mite’n kei Lai Siangtho sinna biakpiakzia leh thuhilhzia mu ngei lo ding uh a, zong thei ngei lo ding uh hi. Hih a laamna uh amau upna pulakna, Pasian a biakna uh hi,” cih hong mu hi. Tua panin ama’n a thupi pen ahih leh “biakna lungsim” hizaw, i biakzia i laam i dian thu hi kei cih hong tel hi. Ama’n tua bangin telsiamna nei kei leng, amaute neumuhna le hazatna ka nei man dektak hi, ci hi. Hazatna in na lungsim hong luah sawm ciangin mun na pia kei in. Tua hi leh na Khristian nuntakna hong nuam mahmah ding hi. Rev. Dr. Ngul Khan Pau\nPrevious: Kipulakna ~ Lian Tuang\nNext: COVID-19 le Gamzawngte (COVID-19 & The Developing World) ~ Mung Sian Kim


url: =ZOGAM.COM - Tuhun khangnote leh Pasian thu\nTuhun khangnote leh Pasian thu\nTung sunni kim ah i leitung a kipei manlang mahmah bangin i nuntakzia leh hunte zong kikhek manlang mahmah hi. Leitung buppi zong khuapi khat bang hizo a kicih zawh sawtta napi ei khe tawh khualzinte adingin khua khat leh khua khat zong gamla kisa lai hi. Zomite adingin kikhekna kum 2000 zawh ciangin hong piang a, gamdang kitung tampi i om mah bangin India gam sungah khuapi tuamtuam ah nasem bek hilo, kitengcip ta hi. Hihte khempeuh hangin i holimna thute zong hong tangzaizaw hi. Nidang in tuipi gal gamte a min bek i zak ahih hangin tuhun ciangin i khuasung leh i tenna, khualzin gamvakna suakta in, tua gamte ah annkuang um khawm, kam kikumkhawm in hun kizangta hi. Tua hangin khangnote nuntakna zong kilumlet manlang mahmah hi.\nTuhun khangnote leitung: Khangnote' leitung kinawh mahmah cih i theihna pen amau puansilh nikte'n leh gamtat luhek kilaih zangzang panin kitheithei hi. Tangvalnote samhiat dan en leng mam dikdek cih bang om loin a lulai ah kituah khawm, kikawkalh cih bangin deih uh hi. Pasalte pheituam kawng niam deuhdeuh a, numeite nik siing deuhdeuh hi. Nidang in kihel dingin numeite innah lengla cih bang om a, tuhun ciangin sumbuk leh niangtui sai khawngah kimuh cih bang, cinema enkhawm cih bang thang mahmah hi. Mobile phone kinei ciat ahih manin a gennop khempeuh uh ki text ziahziah uh a, nu leh pate'n a theih loh uh hangin amau kihoho na hi gige uh hi.\nKoreate cinema zong Zomite innsung ah Melmuhtongsan tawh i et a kipanin khangnote kizepna zong hong Korea mahmah leh kilawm hi. Kiten dan a kipan, mopuan nangawn Korea gam panin vaikhak ngam zong ki-om khin zo hi. Nidangin Mikang gam kizepna bekbek ki-en a, tuhun ciangin nisuahna gam lamte'n mit hong la uh hi. Jeans pheituam nidangin tangvalte bekin teng a, tuhun ciangin nungak tangval, nupi papi in kizang khin hi. Tunai tangval khat in a lawm ngaihnu ciahpih, a zing ciangin a zi van teng la uh, amau inndei sungah hong khai uh leh, numei nik khat zong om loin pheituam vive kikhai a, a teekpu in, “Pasal nih inndei mah bang e, numei nik muh ding om kei,” ci hi. Khangnote kizep dan kilamdang mahmah ta cihna hi.\nNumei leh pasal kikal zahmawh thu ah zong ngaihsutna kilamdang mahmah hi. Pasian thugen in ka vak tung lai-in singtang khua gal ah singsawl kipaihna khat om hi. Pastor Kamkhawzam nungzui ka hi a, amah tawh singsawl khiak in ko zong ka paih behlap uh hi. Banghang hiam ci in ka dot ciangin, “Nidangin numei khat leh pasal khat hi lai ah mawh uh a, tua mawhpaihna hi,” hong ci hi. I pu leh pate zu leh sa ne-in dawn uh a, ahi zongin mi zi leh mi tanu tawh mawh ding kikem mahmah uh hi. Tuhun leuleu ciangin zumna in kila nawn lo tawh kibang hi. Numei tawh a lupkhop lai uh limzaih in tua mah mobile tawh khahkhia ngam bang zong om khin ahih manin zumna leh mawhna in a ngaihsun nawnlo tawh kibang hi. Pasian thu mah ah i ciahkik kei leh i theihloh kalin gamla kipialsan lua khin zo hi.\nNidangin piangna khua panin laisim in nasep muh dong mundang ah pai loin a tamzaw ki-om hi. Ahi zongin tuhun ciangin India khuapi tengah khangnote laipilna leh sepna zongin diangkhia uh a, gamdangah zong laipilna zongin pawlkhat kipaikhia khin hi. I leitung muhzia hong tuam mahmah ahih manin nasepna khuapi lian khempeuh ah kinei dinga, nuteek leh pateekte bek pianna khua ah om ding uh hi. A cithei khempeuh in khuapi lam kizuan ding hi. Kum zalom 21 pen tua hangin khuapi a teen hun ci-in zong kiciamteh hi. Khuapi ah sepna nei ahih manun tua mun ah a seppih Hindu, Muslim, Buddhist-te tawh hong kimeltheih ding uh a, inn lam a khuapihte zi leh pasal hong nei nawnlo ding uh hi. Ni khat ni ciangin i monu maw, i makpa maw hopih theih loh hun hong tung ding hi. Mun pawlkhat ah a tung khin zo hi.\nZomite'n, “A ni nungzui dingin mo la ding,” i cih khawng kiphawk nawnloh ciangin kala mivom bikbek khawng i tanu ding, i mo ding hong hi kha thei hi. Mailam ah i tu leh ta dingte Mikang, Mivom melpua cih bang hong tam tektek ding hi. Tua bek hiloin i min leh puam zong hong kilamdang mahmah ding hi. Banghang hiam cih leh Zomi min sangin Mikang min khawng mah kipaktazaw ahih manin, Zomi gimnam nawnlo deuhdeuh ding cihna hi. I min leh puam khawng kizumpih cihna ahihpah loh hangin Zomi min tawh kisap ding ei leh ei kize-phawk i hih leh lungsim tawng ah mite'n hong sanloh ding cih patau cihna hi. Tua hangin tuhun khangnote'n Pasian mah bulpi in nei ni, a Lai Siangtho mahah ciah kik ni.\nPasian Thu: Leitung mipilte leh gam-uk kumpite'n Lai Siangtho tawh kisai amau ngaihsutna leh sanzia hih bangin na gen uh hi. America president masa pen George Washington in, “Lai Siangtho leh Pasian loin leitung ukna leh vaihawmna septheih loh hi,” ci a; Thomas Jefferson, America gam founding father, suahtak pulakkhia leh gelhkhia ah makaipi leh president thumna sempa in, “Lai Siangtho simna leh telsutna in gamsung ah mi manpha hong suaksak ding a, pa hoihzaw leh pasal hoihzaw hong hisak ding hi,” ci-in na gen hi. America president 18na a sem Ulysses Grant in, “Hih laibu hangin khantohna leh pilna i ngah uh a, tua hangin i mailam adingin hong lamlahna i et ding kisam hi,” ci hi.\nPhilosopher Immanuel Kant in, “Lai Siangtho bu mite sim theih ding a hong om pen, a sim mite adingin a phatuam penpen laibu hi. Tua hangin na simmawh a, na neubawl leh mi khempeuh tunga khial tawh na kibang ding hi,” na ci hi. Queen Victoria in Africa Kumpi tapa kiangah, “Kumpipa kiangah hih bangin na gen in, England gam thupina thusimin Lai Siangtho bu hang hi,” ci hi. Daniel Webster in, “Lai Siangtho kihel loin laipilna bekin kimanna neilo hi,” ci hi. Midang khat in, “Laibu tampi ka sim a, ahih hangin Lai Siangtho in kei hong sim hi,” ci-in gen hi.\nAmerica president 16na Abraham Lincoln in Lai Siangtho a deih pen leh lotngah Late 37 sung hi a, Pasian thu manpha a sakna hi bangin na ci hi. “Topa kiang panin thupha ka ngah khempeuhte Lai Siangtho pan hi. Tua ahih manin Lai Siangtho pen Pasian in mihingte hong piak manpha pen ahi hi.” Timothy Dwight, University president khat in, “Innsung mial mahmah sung pan kongvangneu hon a khuavak hong lut tawh Lai Siangtho kibang hi. Hih laibu sung panin tawntung gam i galet a, tua mun mah i ngah thei hi,” ci hi. Dr. Billy Graham in zong, “Laibu dangte'n hong piak theih loh nopna Lai Siangtho in hong pia hi. Haksatna hong zosak in, lauhna mun ah khamuanna hong pia a, sihna gunpi palsuak dingzia hong hilh hi. Ka nuntak sungin a tam theithei lotngah ka sawm hi,” ci hi.\nPasian thu tawh kisai pawlkhat en lai ni: Khangno nuntakna lampi i muh nading leh nuntakna siangtho i neih nadingin Lai Siangtho mah kisam hi. “Tangval khat in ama gamtatna a siangtho mahmah dingin bangci kep ding ahi hiam? Nangma thu zuihna tawh ama gamtatna siangthosak thei ding hi,” leh “Nangma tungah kong khialh lohna dingin ka lungsim sungah nangma thu ka khol hi,” cih Late 119:9, 11 sungah i mu hi. Nuntakna hong siangthosak ding Pasian thu hi a, tua mah bangin lam hong lak ding hi. “Nangma thu pen lam hong lak ding meivak hi a, ka paina lampi-ah khuavak ahi hi,” (Late 119:105). Leitung mite ngaihsutna ah Pasian thu loin nungta thei dingin kituat uh hi. Khangno tampite'n amau deih bangin a nuntakna uh paipih thei ding kisa uh hi. Pasian thu in, “Topa aw, mihing' omdan ama uk theih ahih lohna ka theita a, ama kalsuanna ding ama geltheih hilo hi,” (Jer. 10:23). “Mite in bangbang a gel zongin Topa' deihna bang bekin a piang ding hizaw hi,” (Pau 16:1).\nLeitung ah pilna tawh Pasian kinawlkhin in, a laizang panin a pualam ah kikoihkhiat sawm hi. Science in Pasian mun luah in laipilna tawh kinungta thei dingin kituat kha thei hi. Ahi zongin Jesu in, “Lai Siangtho sungah, 'Anlum bek tawh mite nungtalo a, Pasian genkhiat thute tawh nungta zaw hi,' ci-in kigelh hilo ahi hiam?'” ci-in a dawng hi (Matt 4:4). I nilkhiat suangpi pen innkiu suang ahih manin amah loin i inn kisiamang ding hi (I Pet 2:7, Matt 7:26-27). Lai Siangtho lehkalh nuamte'n do bawlin a hanciam uh hangin Pasian thu malkhat nangawn manglo ding hi. Topa Jesu in, “Van leh lei a mangthang zongin ka thugente maimang ngeilo ding hi,” (Luke 21:33). “Hoihtakin na phawk ding uh thu panin: Van leh lei a bei mateng, hih thukhamte a neupen khat nangawn' deihna tangtung lopi-in mawkmailo ding hi,” (Matt 5:18) ci hi.\nKum zalom 19 laiin Governor a sem Lew Wallace pen laigelh mi khat hi a, Pasian thu a langpan ngiat mi khat hi. A lawm hoih pen Robert Ingersoll in zong Lai Siangtho uptaak ding hilo ci-in tangko tawntung hi. Amau ni khat St. Louis ah khualzin in a pai lai-un biakinn tausangte a muh ciangin simmawhna tawh Wallace kiangah Lai Siangtho leh Jesu nuntakna diklo maanlo ahihna gelh dingin ngen hi. Wallace in zong tua hoihsa in Holy Land ah va paipah hi. Tua munah Lai Siangtho thu tawh kisai a dik lohna gelh ding ci-in a simsim ciangin hong kikhel a, Jesu gumpa in hong sang hi. Gam Siangtho ah a om sungin laibu minthang leh cinema a zong kibawl Ben Hur tangthu hong gelh hi.\nVoltaire, French mipilpa in Pasian thu nuihsan in hih bangin na gen hi. “Khristian tangthu mi 12 gelhna hangin hong piang ahih leh mi khat bek hangin kiasuk ding hi cih kong lak ding hi,” ci hi. A laikung tawh Pasian leh Lai Siangtho thu langpanna gelh hi. Ahi zongin tua a gelhna inn pen ama sih zawh ciangin Lai Siangtho bu koihna in kizang a, a laibu khetkhiatna mun Geneva khuapi ah Lai Siangtho bu khetna in kizang hi. A tenna inn Geneva Bible Society-te'n lei-in Lai Siangtho bu hawmkhiatna in zang uh hi. Robert Ingersoll in Lai Siangtho bu a khut ah tawi-in, “Tu zawh kum sawm leh nga a cin ciangin hih laibu misi koihna ah kikoih ta ding hi,” ci hi. Kum sawm leh nga a cin kumin ama pumpi misi koihna ah kikoih hi.\nPasian in vangliatna nei hi: “Pasian' thu nungta-in a gamtang hi a, langnih a hiam namsau sangin hiamzaw lai hi. Kha leh lungsim, guh leh taang kituahna, guh leh guhngek dongin khenkhia thei hi. Mihingte' lungsim ngimna leh a ngaihsutnate zong theithei hi,” (Heb 4:12) cih i muh bangin laibu dangte tawh kibang loin Pasian thu nungta in vanglian hi. Tua ahih manin lungsim suang bangin a tak zongin a khenkham dingin vangliatna nei hi. “Ka kammal pen mei tawh ahi a, suangtum a satnenzo sek tawh ahi zongin kibang hilo ahi hiam, Topa in kong ci hi,” (Jer 23:29). Lungsim taak penpen zong a nemsak thei Pasian thu bek hi.\nLate 119 sung i et ciangin Pasian thu vangliatna leh phattuamna tampi kimu thei hi. Tuate lakah nam 15 khawng enkhawm ni. Pasian thu in: (i) thupha ngahna hi (Aneu 2), (ii) nuntakna siangthosak hi (Aneu 9), (iii) zuih ding hong lak hi (Aneu 24), (iv) hong nungtasak hi (Aneu 25), (v) hong thakhauhsak hi (Aneu 28), (vi) mite dawn kik nading thu hong pia (Aneu 42), (vii) lametna hong pia (Aneu 49), (viii) gimthuaknate panin kihehnepna hi (Aneu 50), (ix) hong nungtasak hi (Aneu 93), (x) galte sangin pilzaw-in hong bawl (Aneu 98), (xi) siate khempeuh sangin thu telzawkna pia (Aneu 99), (xii) khe adingin meivak, lampi adingin khuavak (Aneu 105), (xiii) lungnopna lianpi ngahna (Aneu 165), (xiv) tuksak theite panin kem hi (Aneu 165), (xv) hotkhiatna, suahtakna hi (Aneu 170).\nJapan gal lai-in America vanleng galkap makai Jacob DeShazer in galte omna munah bomb a khiat ciangin tampi si cih a zak ciangin lawhcing kisa in lungdam mahmah hi. Khatvei a vanleng meitui bei ahih manin China gamah parachute tawh vanleng tung pan a tuahkhiat leh Japante'n na man uh hi. Kum thum leh kha li sung thong sungah kikhum hi. Japan mite a mit neu uh leh a pau mahmah uh zong za nuam lo hi. Muhdah cihtakin muhdah hi. Tua hangin ann kipiate nangawn ne nuam loin ni tampi anngawl hi. Ni khat ni in tua a ta'nna uh thongcingpa kep Lai Siangtho nipi kal thum sung a simna panin a nuntakna hong kikhel hi. Japante a muhdahna khempeuh zong tuimang khin zo hi.\nGalpi beizawh kum thum zawh in Japan gamah Lungdamna Thu gen dingin va pai a, I was a prisoner in Japan cih ama tangthu a gelh, Mitsuo Fuchida in meileng panin a kumkhiatna ah mite'n na pia hi. Tua tangthu in Fuchida lungsim lawng mahmah hi. Lai Siangtho sim nop mahmahna hong nei a, Lai Siangtho bu hong sim ciangin theihsiamna a neih khit loh hangin Topa Jesu kammal, “Pa aw, amaute in bang a hih uh hiam cih theilo ahih manin a mawhna uh na maisak in,” a cihna a sim khak ciangin a nuntakna hong kilamdang hi.\nFuchida pen Pearl Harbour luhkhiatna ah galkapte makaipa mi hangsan mahmah a kigen hi. Amah galkap hihna panin tawp khin zo in, galpi sung thu tawh kisai Japan kumpi in thudot in nei uh hi. Tua Jacob DeShazer tangthu panin Japante thawngsung a gimna leh bawlsiatna a thuakte hehna hi loin itna tawh a kikhelsak thu in ama lungsim zo mahmah hi. A nuntakna hong kikheltak ciangin amah zong Jacob DeShazer tawh Lungdamna Thu gen dingin hong kipan hi. Topa thu in vanglian takpi hi. Topa Pasian in ama thu sim leh lungsim sungah tampi kem thei dingin thupha hong pia hen.\nBen-Hur: A Tale of the Christ. http://en.wikipedia.org/wiki/Ben-Hur:_A_Tale_of_the_Christ Accessed on Janaury 6, 2013.\nNem, Ngaithian. Bible thil hitheina leh mihing a sukdanglam thei dan Muanna Aksi Vol. 42, No. 12. December 2012.\nPau, J.M. Ngul Khan. The Power of the Manger: (Tora!Tora!Tora! to Gomenasai) Zogam.com ah December 2009 in kisuaksak hi.\nPreach the Word. http://www.fbcmonahans.com/blog.php?offset=10 Accessed on January 8, 2013\nThe Bible Quotes from Famous Men. http://www.why-the-bible.com/bible.htm Accessed on January 9, 2013.\n“The Miraculous preservation of the Bible” http://www.investigatechristianity.com/PAGE6.asp\nAccessed on January 8, 2013.


url: =Tagah Kepna ~ Dr. Ngul Khan Pau :: ZOMI DAILY\nTagah Kepna ~ Dr. Ngul Khan Pau\nposted on 15 November 2015 at 9:26 pm Lomkholna: Article, Ngulkhanpau\nMay 15, 2009 ni-in Manipur panin Chennai a tagah kepna khat om ding naupang mi 10 val ko omna compound panin Guwahati meileng tual lamah ka va kha hi. Zo ngeina-ah tagah gentheite’ kuamah kinusia loin khuasung hausa upa vaihawmte’n amau nuntak nading na geelsak uh hi. Tua bangin khuasungah a cimawh a om hangin innveng innpaam huhna leh beh leh phungte’ kepna tawh na khosuak uh hi. Tuhun ciangin tagah kepna tawh kisai a hoih ding deihna tawh India gam mun tuamtuamah Zomi genthei leh tagahte kikoih koikoi hi. Ka lungsimah awlmawhna ka neih zawh a sawt hangin ka gelh man kei hi. Tuni in hih tawh kisai tam lo I ngaihsut khop dingin kong khak khia hi.\n(1) Min leh puam: Tagah kepna kibang khin kho loin mun pawl khatah amau pianpih Zo min kizang thei nawn loin Mikang min ahih kei leh Lai Siangtho min khat peuh kipia hi. Namdangte’n I min sap ding haksa sa uh hi cih pen ka thei hi. Kei zong ka min *NGUL *cih haksa sa lua uh ahih manin Mikang, Mivomte’n, “Kong bang ci sap ding hiam?” hong ci gige uh hi. Minam liante’n amau min sap baih sap hak cih phamawh sa sese lo uh hi. Bang hang hiam cih leh amau *hihna* (identity) zumpih lo, tham loin kisak theihpih uh hi. I tate’ Zo min pu nawn lote’n hong picin uh ciangin bang ci ngaihsutna a nei ding uh hiam? Zomi a kicih hangun Zo pau zang thei nawn lo leh a u leh naute tawh zong Mikang pau khawng bekin hong kiho ding uh hi. Mikang pau I deih mahmah tei hangin I laigui kizoppih tawh kiho nadingin I zat ciangin nuam I sa ding hiam? I min ut peuhpeuh kiphuakte kihi loin, pi leh pute kitap ngekngekte I hi uh hi. Tua tagah kepna sung hong paisante’n a mintapte nangawn zang thei nawn lo ding I cih ciangin ama minam hihna bek hi loin a mintapte tangthu zong a bei suak ding hi.\nTagah kepna tawh kisai I gen laiin; tunai mah in India gam thuuk lamah tagah kepnaah nasem ngei numei khat in, ama tuah khak thu hi bangin gen hi. “Tagah kepna neite’n khatveivei numei naupang I kepte zan khat zan nih dingin tawn khiatpih thei zel uh hi. Tua pen mun khenkhatah numei bek hi loin pasal naupang zong luppih dingin sam thei uh hi,” ci hi. I tate tua banga kap leh mau dingin I phal hiam? Tagah kepnaah koih ding I hih leh zong tua mun tawh kisaiin thu leh kician takin theihna kinei masa leh hoih lo ding hiam?\n(2) Pau leh ham: Minam khat kitheihna pen pau leh hamah a hi hi. Ganhingte zong I theih loh hangin kiho theina khat nei cih I thei hi. Tua bangin ei zong khat leh khat I ki-itna kizopna a hat na dingin pau leh ham kizang hi. Tutungin Manila ka hawhna-ah Nepali lawmte khat Aizawl, Mizogamah piang tu’n a zi Taiwanese tawh Taiwanah Pasian nasem ka kimu uh hi. Aman Lusei pau a zat loh zawh sawt khin zo napi-in a neu lai pau ahih manin holimna ka neih ciangun a pau masa ding ka kituh uh hi. Email hong khakna-ah, “Nang tawh I kikholh theih leh “Mizo tawng” a I kiho theih nuam kasa mahmah hi,” hong ci hi. Mikang pau a kiho thei ka hih hangun Lusei pau a kiho pen kitelzaw mawk hi. Guwahati-ah “eimi” khat a neu lai panin tagah kepnaah na khangkhia, tu’n nasepna hoih mahmah hong sem om hi. Ei lamte’ pau khat zong theih nei vet lo, Mikang pau leh Tamil pau thei bilbel hi. Tua ahih manin Guwahati hong tun hangin kikhopna, lawm leh gual tawh kikholhna haksa sa mahmah hi. A mel leh puam I et ciangin Zokam tawh hopih theih ding a bat hangin thei kiuhkeuh lo hi. Beh leh phung ahi phial zongin I pau hong kibat loh ciangin kizopna baih lo hi. Delhi, Mumbai, Chennai, Bangalore khawnga hong khangkhia I tate’ Zopau mah tawh I hopih hamtang ding thupi hi. Mikang pau pen I sangkil kaan khia peuh le-uh zat kul ding hi.\n(3) Midangte tawh kikholhzia: Ganhing leh mihing kibat lohna ahih leh ganhing in ama kibatpih bek tawh kikhawl a, mihing in ei kibatpih loh tawh I kikhawl thei hi. Cih nopna-ah sakhi in sakhi kikholhpih a, zawng in zawng bek mah kikholhpih hi. Mihing I hih leh Kawlmi, Kalate, Mivomte, Mikangte tawh I kikholh theih ciangin ganhingte sangin a sangzaw I hi ding hi. Midang tawh kikholhzia I gen ding ciangin paizia nam nih om hi. Khatna-ah, Zo pau leh identity simmawh bawlin midangte pau leh ngeina bek hoih sa I hih leh ei leh ei kizuak I hi hi. Zo kam leh Ngeina midangte a sangin neuzaw tuan lo hi. Midangte’ a bek thupi I sak leh minam neu, zop ding belh ding a zong koikoi lungsim na nei hi. A nihna-ah, ei a thupi sa lua leuleu in midangte pau leh ham simmawh kha I hih leh zong midang tawh kikholh kisiam ngei lo ding hi. Mi tawh kikholh siam mite mi hampha hi. Tua pen “siamna” (art) khat na hi gige hi. Mi tawh kikholh siam nadingin a kisam theih ding pawl khat hih bang hi.\nA min theih sawm masa in: “Hong thei kei vengin na min bang ahia?” ci in. Tua ciangin “Na phone numbat, leh address, email cih bang nong pia thei diam?” ci-in ngen in. Aman a business card hong piak leh nang zong nanga piapah in.\nAma lunglutna lam kikuppih in: Nang lunglutna bek genpih ken\nA thugen za bek hi loin a maitang mah en in ngaikhia in\nNang lam na kigen ciangin kisang gen ahih ke’h kiniam gen lua ken\nNang leh nang na kimuhzia tawh lawm leh gual kikholhzia kisai mahmah hi\nHun a neih leh neih loh tawh kizuiin hun zatzia siam in. Amah manlah mahmah ahih hangin nang lah gen ding hau lai mahmah cih bangin om ken. Tua na gen khit sangin hun danga dingin siit leteh lungdamzaw ding hi.\n(4) Tagah kepzia thak: German Pawlpi makai khat tawh Pataya, Thailand-ah ka kiho na uh ka phawk kik velval hi. Ama genna-ah, “Tulai-in tagah kepna inn tuam lamh lunglut nawn lo hi. Ahangin, tagahte’ kisap masak penpen “innkuanpih” hi. Tua ahih manin amau ading inn a tuam a I lamh sangin Khristian innkuanah khat khat in kikoih leh hoihzaw hi. Nu leh pa, u leh nau hong neipah ding a, innsung nuntakzia tua panin hong sin ding hi. Tagah innah I koih ciangin innkuanpih ding, nu leh pa nei lo uh ahih manin tagah sawnsawn lai uh hi,” ci hi. Tua pen Khristiante gamtat dingzia hi leh kilawm mahmah kasa hi.\nPrevious: Buhkaang ~ Hau Za Cin\nNext: Bang thupisak pending\nI pau leh i lai ~ M. Nguldoukhup\nKawlgam pan amasapen numei pasal omkhopna “Porn Movie” cizen ei


url: =Lawhcinna hi masa kei, cihtakna hizaw :: ZOMI DAILY\nposted on 5 January 2015 at 6:00 am Lomkholna: Article, SuanghDal\nCihtakna Maw? Lawhcinna? – Cihtakna kihel lo lawhcinna tam mahmah hi. Galkap khat pen a bupa’ tungah a cihtak kul hi. Gammi khat gam kumpipa’ tungah a cihtak kul hi. Sila khat a Topa’ tungah a cihtak kul hi. Pasian’ nasem khat Pasian’ tungah a cihtak kul hi. Lungdamna thugen, lungdamna thutangko khat Pasian’ kammal tungah a cihtak kul hi. Mi khempeuh in Pasian’ na a sem ahi uh hi. Lungdamna thugen, lungdamna thuhilhte le lungdamna thu tangkote pen Tuucingte (Pastor/Bishop or Elder), evangelist te le missionaries te ahi uh hi. Ih sepna bangbang ah Topa in a tawm a tam, a lian a neu en masa loin a cihtakna (faithfulness) en bek hi.\nA tawmno ah a citakte a tam ah zong citak uh hi (Luke 16: 10). Matthai 25: 14-30na ah Sum (talents) tawh thugentehna ih sim tak ciangin mizawng zawte, nun niam zawte zong citak tuan lo sem ahihna thu kimu thei hi. Tua a citak lopa’ neihsa kilakkhiat sak dinga a citak pa’ tungah kipiak beh ding ahihna thu na gen beh hi. A kibang lo ih panmun ciat pan cihtakna a om kei leh kikiam kik thei ciat hi.\nTuamah bangin a mal kibang thupha mi pawkhatte in cihtak pih lo hi. A Topa un a nungzui sawmte sum za khat ciat pia na pi-in citak takin a zek thei a om mah bangin a selcip zong om hi. Hong kipia a kibat hangin cihtakpih theihna kibang lo hi. Topa in hong piak zah a malte en kik lo zawin, ih cihtak pihna zah bek en hi (Luke 19:11-27). Not quantity but the quality.\nKipawl khop ding hi lo a, kipawl theih ding hi. Hoih muh ding hi lo a, a hoihna muh ding hi. Lawhcinna (success) bulphuh ding hi lo a, cihtakna (faithfulness) bulphuh ding ahi hi. Cihtakna a bulphuhte in Abeisa (Past), Tulaitak (the Now) le Maban (the Future) bulphuh uh hi. Lawhcinna (Success) a bulphuhte in tulaitak bek bulphuh uh hi.\nGentehna, tulaitak thu, thulaitak thupha, thulaitak mun, tulaitak gualzawhna, tulaitak lawhcinna, tulaitak bekbek en hi. Tulaitak thubek a bulphuhte’ adingin Lawhcinna pen Dahpa khuang le Pheisam siam’ hong bang hamtang dinga, A beisa Tuhun le Maban a bulphuhte in bel cihtakna hong nei hamtang ding uh hi. Tua cihtakna tawh lawhcinna pen a khansau ding hi. Amah tulaitak la siam, pil, hau, a mel hoih, a daupai, gualzo, minthang, piakhia pen, thusiam pen hi, cih bangdante kibulphuh hi.\nZa ah Zomi khat zong a pha zo lo Kawlmite’ lakah Zomi te in Kawlmite’ piakkhiatna a etteh taak pen ih sa hi. Gamtat hoih zaw, pilzaw, siamzaw, hauzaw, thupha ngahzaw ih sa hi. A taktak in ci lehang leitung level tawh en lehang Buddhism sangin Christian te mah in piakhia zawa, Christian te mah in nu le pa suangdalzahtak zaw a, Christian te mah hauzaw pilzaw siam zawin thupha ngah zaw hi.\nNa up kei leh a beisa thu na kan kik in. Tulaitak a leitung a ukte’ gam le mun na en in, Christian gamte mah in ukin huh a, piakhia pen hi. Hong tung ding hun na ngak in, Jesuh Khrih a ki-up a kisanna Christian gamte mah hauzaw, thupha ngahzaw, siamzaw pilzaw, cinghzaw, gamtat hoih zaw, thumaan thutang zaw ahihna na mu pelmawh ding hi.\nTua bang ih cih ciangin lawhcinna thu a nial ih hi kei hi. Thukham tawh dikna kingah zo lo ih cih ciangin thukham a nial na hi kei hi. Sunday ni pen nute’ ni, pate’ ni hi kei, ih cih ciangin nute pate a pahtawi nuam lo ih hi kei hi. Hauhna cidamna hi masa kei ih cih ciangin hauhna cidamna le daupaina a nial ih hi kei hi.\nNopna daihna, gualzawh daupai matut lawhcinna hong simsiam sak tua thuakzawhna le cihtakna thu a bul gen nuam ih hi zaw hi. Christian te pen zawnna om lo hi lo, om mah. Dongtuak hamsat gentheih mangbatna om lo hi lo, om mah a ci dingte hi hang. Tua hamsatnate kawmkal mah ah a gualzo a citak zo a nawk zo, lungmuang kha muangtak a a om zo veve ih hih ding pen Cihtakna thu ii ahong kalh thu a na hi hi.\nTuhun ah lawhcinna bekbek kiza hi. Lawhcinna ding bekbek kigen hi. Kingen hi. Ken kong cih in ah, cihtakna ding thu gen bel le nget bel in nei ta ni. Cihtakzawh nadingin gammial kiphul henla, phul takpi leh thuak takpi dinga, thuak tak pi leh cihtak zawh nading thunget pulakna hong om kik zo pan ding hi. Lawhcinna hi masa kei. Cihtakna hi. Lawhcinna in cihtakna nei lo thei a, Cihtakna ah lawhcinna bucing om hamtang hi. Evan. Suang Dal\nPrevious: Ci ~ Hau Za Cin\nNext: Tulaai Leitung Thuthang Tuamtuam Updates Jan 4,2015


url: =Nov 28, 2020 Kikholhkhopna Ni ~ MUC\nNov 28, 2020 Kikholhkhopna Ni\nAdmin 11:29:00 PM Articles, Offertory Reading Zomi\nPasian in ki-itna hi. Tua hi-in Khristian biakna in itna tawh khat le khat kizopna hi. Pasian tawh kizopna in mi tawh kizopna hoih hong nei theisak hi. Khat le khat ki-itna tawh kizopna in Jesuh nungzui hihna hi (Jn. 13: 35).\nTopa in amah tawh a tuam vilvel kizopna i neih nadingin Sabbath hong pia hi. Sabbath in Pasian tawh kizopna banah thu-um mite khat le khat kizopna ni ahi hi. Ahi zongin tua dingin mihing in kipiakna kisam hi. Mun khat khatte-ah Sabbath ni kikhopna mun gamla ahih manin, Friday ni-in biakinn ah va giak khol, ahih keileh pawlpi mite inn ah giakin Sunday niteh inn zuan kik uh hi. Tua in Pasian tawh kizopna leh thu-um mite tawh kizopna kip piangsak hi.\nSawltakte hunlai-in zong thu-um mite kikaikhawm uh a, Pasian biakpiak khopna nei uh hi. Tua bang kikhopnate ah thadah lo dingin sawltakte in hong hilh hi (Heb. 10: 25). Sabbath ni-in biakpiak khopna thupi hi, ci-in Pasian in Moses tungah gen hi (Siam. 23:3). Ni guk sung nasem ding a, a ni sagih ni-in ahihleh biakpiakna ni ding hi.\nSawm-ah khat leh sumpite i khiatna tungtawnin thu-um mite tawh kizopna kip hong om to to thei hi. Khat le khat ki-itna, kideihsakna, leh muanna tawh mun khempeuhah hotkhiatna thu tangkote ihi hi.\nPasian in mimal in nasem ding banah kipawl khawm a nasem dingin hong sawl hi. Tua in Khrih hong piak nasep kizo baih ding hi. Kipawl khawm a nasepna in nasep mavangsak hi.\nThuumna: Tuni Topa i biakpiak khopna-ah khat le khat kizopna banah Topa tawh kizopna hong kipsak hi. Sawm-ah khat leh sumpite khiatna tungtawnin tua kizopna in kip semsem hi.\nThungetna: Kote in nangma neihsa ka hi uh hi. Tuni kote kong biakpiakna uh hong sang in. Amen.